**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Μαρτίου 2022, ημέρα Τρίτη και ώρα 13.10΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Βασιλείου Διγαλάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις». (4η συνεδρίαση – β΄ ανάγνωση)

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλή Σαρακοστή. Συνεχίζουμε την επεξεργασία και εξέταση σχεδίου νόμου του Υπουργείου Πολιτισμού και Αθλητισμού «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις».

Σήμερα έχουμε την 4η συνεδρίαση, με τη β’ ανάγνωση και θα ξεκινήσουμε με την Εισηγήτρια της Πλειοψηφίας, την κυρία Ελένη Ράπτη.

 Ορίστε, έχετε το λόγο, κυρία Ράπτη.

 **ΕΛΕΝΗ ΡΑΠΤΗ (Εισηγήτρια της Πλειοψηφίας):** Σας ευχαριστώ, κύριε Πρόεδρε. Κυρίες και κύριοι συνάδελφοι, στη συζήτηση, που προηγήθηκε, επί της αρχής και επί των άρθρων, νομίζω πως αναδείχθηκε πολύ ξεκάθαρα η χρησιμότητα των διατάξεων του νέου νομοσχεδίου, που εκτείνονται από την αντιμετώπιση της οπαδικής βίας, μέχρι την επαναρύθμιση πολλών θεμάτων του αθλητισμού. Το νομοσχέδιο, που συζητάμε, αποτελεί μια πολύ σημαντική προσθήκη στην αθλητική νομοθεσία της χώρας. Για πρώτη φορά, επιχειρείται μια τόσο οργανωμένη και ουσιαστική κατηγοριοποίηση πυλώνων του αθλητισμού, με ταυτόχρονη θεσμική πρόβλεψη για τη λειτουργία τους, που, μέχρι σήμερα ,απουσίαζαν από την αθλητική μας νομοθεσία. Η βασική δομή του νομοσχεδίου περιλαμβάνει πέντε κύριες ενότητες, οι οποίες αποτυπώνουν πολύ ουσιαστικά τη δυναμική του αθλητισμού, σε διαφορετικά επίπεδα, στη σύγχρονη κοινωνία.

Η πρώτη ενότητα αφορά στο πολύ κρίσιμο θέμα της οπαδικής βίας, που έχει πλέον αποκτήσει σοβαρότατες κοινωνικές διαστάσεις και πρέπει να αντιμετωπισθεί άμεσα και ριζικά με νομοθετική αυστηρότητα. Το θέμα της οπαδικής βίας είναι μεγάλο και βασανίζει την αθλητική κοινότητα και ολόκληρη την κοινωνία, επί χρόνια, ακόμη και όταν η οπαδική βία δεν φθάνει στην ακραία της μορφή, δείχνει το αποκρουστικό της πρόσωπο, με δεκάδες θύματα βίας, με θύματα, που δεν μιλούν και οικογένειες, που υποφέρουν.

Το νομοσχέδιο προβλέπει μια σειρά μέτρων, που διατρέχουν οριζόντια όλο το οικοδόμημα της οπαδικής βίας από τις λέσχες φιλάθλων, τις ποινές στα αδικήματα βίας, με αφορμή αθλητικές εκδηλώσεις, την εκτέλεση των ποινών, την ευθύνη των σωματείων και των αθλητικών ανώνυμων εταιρειών. Η ωφέλεια είναι προφανέστατη: Να μπορούμε να φοράμε τη φανέλα της ομάδας μας, να υποστηρίζουμε αυτό που αγαπάμε, να είναι το γήπεδο γιορτή και όχι στίβος μάχης, να πάμε στο γήπεδο, χωρίς μαχαίρια, λοστούς και όπλα. Έτσι, λοιπόν, αυστηροποιείται το πλαίσιο αδειοδότησης και λειτουργίας των λεσχών φιλάθλων. Κάθε αθλητική οντότητα μπορεί να έχει μόνο μία λέσχη και μόνο με αυστηρές προϋποθέσεις παραρτήματα. Το Υπουργείο Πολιτισμού και Αθλητισμού μπορεί να ανακαλεί την ειδική αθλητική αναγνώριση, να επιβάλλει διοικητικά πρόστιμα και ποινή διεξαγωγής αγώνων, χωρίς θεατές. Αυξάνονται τα κατώτατα και ανώτατα όρια των προβλεπόμενων ποινών. Καθιερώνεται ειδικό ποινικό αδίκημα για όλους όσοι, κατά τη διάρκεια των αθλητικών αγώνων, έχουν καλυμμένα τα χαρακτηριστικά του προσώπου τους. Καταργείται η κατ’ εξαίρεση δυνατότητα του δικαστηρίου να διατάξει την αναστολή εκτέλεσης της επιβληθείσας ποινής στο δράστη των πράξεων αθλητικής βίας – πλέον οι δράστες τέτοιων πράξεων θα εκτίουν, άμεσα και υποχρεωτικά, την ποινή. Αναστέλλεται, προσωρινά και έως 31 Ιουλίου του 2022, η λειτουργία των λεσχών φιλάθλων και των παραρτημάτων τους.

Η δεύτερη ενότητα αφορά στην τεράστιας σημασίας κατηγορία του αθλητικού εθελοντισμού, που όλοι γνωρίζουμε τον κομβικό της ρόλο τόσο στα μεγάλα αθλητικά γεγονότα όσο και στην αθλητική καθημερινότητα μικρότερων οργανώσεων. Είναι προφανές πως αποτελεί μεγάλο νομοθετικό έλλειμμα το γεγονός πως δεν υπάρχει στη χώρα μας κανονιστικό πλαίσιο, για τη λειτουργία του εθελοντισμού, στο χώρο του αθλητισμού, όταν μάλιστα, είναι διαπιστωμένο πως ο αθλητισμός είναι σε θέση να κινητοποιήσει περισσότερους εθελοντές από οποιονδήποτε άλλο τομέα.

Το νομοσχέδιο περιλαμβάνει διατάξεις, στις οποίες προβλέπεται το πλαίσιο αναγνώρισης του αθλητικού εθελοντισμού, η οργανωτική του μορφή, τα κίνητρα, οι υποχρεώσεις, τα δικαιώματα και η αξιολόγηση των εθελοντών και πιστεύουμε πως θα έχουμε άμεσα οφέλη, στο επίπεδο της ενσωμάτωσης χιλιάδων πολιτών, στο κίνημα του αθλητικού εθελοντισμού.

Η τρίτη ενότητα αφορά την κατηγορία του πνευματικού αθλητισμού, που ίσως, λόγω της μειωμένης φυσικής δραστηριότητας, που απαιτεί, σε σχέση με τα υπόλοιπα αθλήματα, υποβαθμίστηκε, σε επίπεδο αναγνώρισης και κινήτρων. Το νέο νομοσχέδιο προβλέπει την αδειοδότηση των αθλητικών εγκαταστάσεων των πνευματικών αθλημάτων, εισάγει και ειδικές ρυθμίσεις για τα πνευματικά αθλήματα, τα οποία λαμβάνουν ειδική αθλητική αναγνώριση.

Η τέταρτη ενότητα είναι πραγματικά εντυπωσιακή και ευθυγραμμισμένη απόλυτα με την εποχή της ψηφιακής τεχνολογίας, αυτής που ζούμε και αυτής που έρχεται. Πρόκειται για την κατηγορία ηλεκτρονικού αθλητισμού e - sports. Πρόκειται για ένα πεδίο, που παρά τη μεγάλη του χρήση, είναι μέχρι σήμερα αρρύθμιστο.

Το παρόν νομοσχέδιο αναγνωρίζει, ως ηλεκτρονικά αθλήματα, αυτά που έχουν αμιγώς αθλητικό περιεχόμενο, δηλαδή, όσα αποτελούν ψηφιακή αναπαράσταση αναγνωρισμένων αθλημάτων από τη Γενική Γραμματεία Αθλητισμού, ενώ προβλέπεται και η ίδρυση σωματείων, τα οποία λαμβάνουν την ειδική αθλητική αναγνώριση από τη Γενική Γραμματεία Αθλητισμού, υπό την εποπτεία της οποίας θα λαμβάνουν χώρα. Πρόκειται και για την προβολή του μέλλοντος στο παρόν, αφού η ψηφιακή τεχνολογία αναμένεται να κυριαρχήσει, σε όλες τις ηλικίες, όταν μάλιστα δεν απαιτεί ιδιαίτερη σωματική δραστηριότητα, είναι βέβαιο πως θα συνεχίσει να είναι με ακόμη μεγαλύτερη ένταση και συχνότητα ελκυστική στους νέους.

 Η πέμπτη ενότητα αφορά ένα μεγάλο μέρος της κοινωνικής δραστηριότητας, που το συνδέει με την έννοια του εργασιακού αθλητισμού, που αποκτά πλέον θεσμική αναγνώριση, γιατί μόνο, με αυτό τον τρόπο, θα αναπτυχθεί, θα πολλαπλασιαστεί και θα πετύχει τους επιδιωκόμενους στόχους, που εκτείνονται από τη βελτίωση της φυσικής και πνευματικής υγείας και την κοινωνικοποίηση των εργαζομένων, μέχρι την αύξηση της παραγωγικότητας τους. Το όφελος από τις προτεινόμενες ρυθμίσεις είναι προφανές, η εργασία δεν είναι μόνο χώρος δουλειάς και η μονοδιάστατη λογική της εργασίας επιβαρύνει τους εργαζόμενους, την ποιότητα της καθημερινότητας της ζωής τους και την παραγωγικότητα τους. Ο εργασιακός αθλητισμός αναμένεται να μειώσει το εργασιακό στρες, να βελτιώσει τη φυσική κατάσταση των εργαζομένων και να δημιουργήσει ένα ελκυστικότερο περιβάλλον εργασίας.

Ταυτόχρονα, στο νομοσχέδιο συζητήσαμε και μια σειρά διατάξεων, που αφορούν σε χρήσιμες νομοθετικές αλλαγές στο ν. 2725 του 1999, τη σύντμηση των προθεσμιών σύγκλησης έκτακτων γενικών συνελεύσεων των αθλητικών ενώσεων και ομοσπονδιών για ταχύτερες αποφάσεις, σε επείγοντα ζητήματα, την υποχρεωτική απασχόληση ψυχολόγου σε όλες τις αθλητικές ομοσπονδίες, για την παροχή υποστήριξης και ενθάρρυνσης στους αθλητές, την αναγνώριση του Αθλητικού Σωματείου Special Olympic Hellas, ως αθλητική ομοσπονδία, για την καλύτερη οργάνωση και ανάπτυξη του αθλητισμού ατόμων με νοητική αναπηρία, την ένταξη στους προπονητές αθλήματος Α’ Επιπέδου όλων των αθλητών, που έχουν συμμετάσχει σε Ολυμπιακούς Αγώνες και όχι μόνο αυτών, που έχουν κατακτήσει νίκες, τις προϋποθέσεις εισαγωγής διακριθέντων αθλητών στην Τριτοβάθμια Εκπαίδευση, την πρόσβαση στο ηλεκτρονικό μητρώο αθλητικών φορέων, την αναγνώριση των εξαιρετικών αγωνιστικών διακρίσεων, που θεσπίστηκαν λόγω πανδημίας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Ράπτη και τον λόγο θα λάβει ο Εισηγητής της Μειοψηφίας, ο κ. Μάρκου.

 Ορίστε, έχετε τον λόγο, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Συζητούμε, σήμερα, για τέταρτη φορά, στην Επιτροπή μας το νομοσχέδιο, το οποίο αναγγείλατε και θα ήθελα να πω, αρχίζοντας, κυρίες και κύριοι συνάδελφοι, ότι η νομοθέτηση, αλλά και η απόδοση δικαιοσύνης, με ψυχραιμία και λογική, αποτελούν σπουδαίες κατακτήσεις του νεωτερικού κόσμου. Αντίθετα, οι εν θερμώ ανακλαστικές αντιδράσεις, σε κοινωνικά προβλήματα ή εγκλήματα, προσιδιάζουν μάλλον στην εκδίκηση, το ξεκαθάρισμα λογαριασμών ή τη λαϊκίστικη επικοινωνία. Η οργανωμένη πολιτεία αντιδρά με σύνεση, κρατά, ως τελευταία λύση, την ποινή και προβληματίζεται, δεν αντιδρά σπασμωδικά. Δεν κάνει, δηλαδή, ό,τι ακριβώς κάνει η Κυβέρνηση, με τα εξαγγελθέντα ποινικής φύσης μέτρα για την οπαδική βία. Βέβαια, οι υπουργικές εξαγγελίες ήταν προβλέψιμες, αφού κινούνται στο γνωστό πλέον κυβερνητικό μοτίβο της ποινικής εντυπωσιοθυρίας. Πρόκειται για μέτρα λαϊκίστικα, αναποτελεσματικά, αλλά και επικίνδυνα. Λαϊκίστικα, γιατί επιδιώκουν να δείξουν πυγμή, για να κερδίσουν τις εντυπώσεις, μετά το φρικτό έγκλημα της Θεσσαλονίκης. Αναποτελεσματικά, γιατί είναι γνωστό ότι η ποινική αυστηρότητα επιδρά, ελάχιστα ή καθόλου, στη μείωση της εγκληματικότητας, αλλά και επικίνδυνα, γιατί επαναφέρουν έννοιες και διαδικαστικούς τύπους, χωρίς τις εγγυήσεις του παραδοσιακού Ποινικού Δικαίου.

Το ποδόσφαιρο κύρια είναι το δημοφιλέστερο άθλημα στον κόσμο. Είναι ένα άθλημα, το οποίο απευθύνεται σε όλες τις κοινωνικές τάξεις και για πολλούς αποτελεί ένα μέσο χαλάρωσης και ψυχικής εκτόνωσης. Γύρω από τα ποδοσφαιρικά σωματεία δημιουργούνται αθλητικές κοινότητες. Η ομάδα, που υποστηρίζουν, είναι αντικείμενο παθολογικής αγάπης, στα πλαίσια της αγάπης αυτής δημιουργήθηκε το ρεύμα του οπαδισμού. Ο οπαδισμός είναι ένα χαρακτηριστικό της λαϊκής κουλτούρας της νεωτερικής κοινωνίας, παραπέμπει σε μια συλλογική ταυτότητα, που συγκροτείται, με βάση την κοινή έλξη των μελών μιας ομάδας, όμως η κυβερνητική δέσμη των ποινικών μέτρων ενισχύει την έννοια του επικίνδυνου δράστη. Μια έννοια επικίνδυνη, η ίδια, η οποία έχει εξοβελιστεί από τον Ποινικό Κώδικα, ως αντίθετη προς το Σύνταγμα, που αποδέχεται, προσέξτε, είναι πολύ σημαντικό, την τιμωρία αποκλειστικά πράξεων. Επικίνδυνη η ίδια, η οποία έχει εξοβελιστεί από τον Ποινικό Κώδικα, ως αντίθετη προς το Σύνταγμα, που αποδέχεται, προσέξτε, είναι πολύ σημαντικό, την τιμωρία αποκλειστικά πράξεων. Καταργεί ολοκληρωτικά την αναστολή εκτέλεσης της ποινής, ιδίως για τους νέους ή πρωτόπειρους δράστες, με χαμηλής βαρύτητας εγκλήματα.

Απαλείφει, δηλαδή, με ισοπεδωτικό τρόπο, ένα σημαντικό θεσμό ειδικής πρόληψης, χωρίς να επιτρέπει στο δικαστή να εκτιμήσει την κάθε ξεχωριστή περίπτωση, με βάση την πράξη και την ενοχή του δράστη, κάτι που ο ισχύων Ποινικός Κώδικας του επιτρέπει.

Εισάγει, ως ξεχωριστό ποινικό αδίκημα, την κουκουλοφορία στο γήπεδο, απειλώντας, μάλιστα, με ποινή φυλάκισης, μέχρι πέντε χρόνια. Οι ίδιοι οι υπεύθυνοι εδώ, στην ακρόαση των φορέων, αστυνομικοί διευθυντές, σας ενημέρωσαν ότι αυτό είναι αδύνατο να εφαρμοστεί. Πέρα από την ή όχι σκοπιμότητά του, δε μπορεί να γίνει ρεαλιστικά εφαρμόσιμο. Το είπε πολύ καθαρά ο αστυνομικός διευθυντής, δηλώνοντας ότι δεν μπορούμε να φτιάξουμε δικογραφίες, δε μπορούμε, δε μπορούμε.

Πρόκειται για ακραία παράβαση της αρχής της αναλογικότητας, αφού δεν προκύπτει κάποια σοβαρή προσβολή έννομου αγαθού, που να δικαιολογεί αυτή την ποινή. Αυξάνει τις ήδη αυστηρές απειλούμενες ποινές γενικώς, με τρόπο, που υπερβαίνει τη βαρύτητα των εκάστοτε προσβολών και έτσι οδηγείται σε μια σοβαρή δυσαναλογία εγκλήματος - ποινής.

Προτείνει την εκδίκαση, κατά προτεραιότητα, των υποθέσεων οπαδικής βίας, παραγνωρίζοντας ότι η ισχύουσα νομοθεσία προβλέπει ήδη την εκδίκαση, εντός 30 ημερών. Προβλέπει την εκδίκαση εντός 30 ημερών ο υπάρχων Ποινικός Κώδικας.

Τέλος, προβλέπει, επί αναβολής της δίκης, την υποχρεωτική επιβολή περιοριστικών όρων, μια περίπτωση σοβαρής παραβίασης του τεκμηρίου αθωότητας.

Η βία των χούλιγκανς είναι κοινωνικό φαινόμενο, το οποίο καταλήγει στον αθλητισμό, αλλά δεν ξεκινάει απ’ αυτόν. Οι δράστες χαρακτηρίζονται, σύμφωνα με τους ειδικούς, από αντικοινωνική συμπεριφορά, ενώ ταυτόχρονα είναι άτομα, που έχουν ανάγκη να ανήκουν σε μια ομάδα, που να τους αποδέχονται και να τους καταλαβαίνουν.

Συνεπώς, χτίζουν την προσωπικότητά τους, με βάση αυτό το γκρουπ, ενώ υιοθετούν και τη συμπεριφορά της ομάδας. Υιοθετούν, δηλαδή, άκριτα αξίες και συμπεριφέρονται, σύμφωνα με την κουλτούρα της ομάδας, γιατί έτσι νιώθουν σημαντικοί.

Συμβολή, επομένως, σε αυτό το φαινόμενο θα μπορούσαν να έχουν και θα μπορούσατε να το κάνετε, με μια εμβληματική μεταρρύθμιση σήμερα, τα προγράμματα στα σχολεία και φυσικά τα επανορθωτικά ευεργετήματα των σύγχρονων μεθόδων σωφρονισμού, που η Κυβέρνησή σας έχει αναστείλει.

Ακριβώς, η προσφορά στην κοινωνία. Η αίσθηση του ανήκειν και τα ευεργετικά αποτελέσματα, που θα μπορούσε να έχει η εργασία αυτή καθαυτή, τίθενται στο περιθώριο.

Τι νομίζετε ότι μπορείτε να πετύχετε με αυτό, πέρα από περαιτέρω διασάλευση της κοινωνικής ειρήνης;

Προφανώς, δεν είναι παράλογο, αφού η Κοινωνιολογία, για την παράταξή σας, είναι άχρηστη επιστήμη !

Μια λέσχη, λέτε, για κάθε ομάδα. Αυστηροποιείτε τις προϋποθέσεις ύπαρξης μιας λέσχης και τις μειώνετε σε μία για κάθε ομάδα.

Τον κίνδυνο να κλείσουν υπό το βάρος όλων αυτών των γραφειοκρατικών δεσμεύσεων, τον έχετε υπολογίσει;

Πώς έχετε υπόψη σας, στη συνέχεια, να γίνεται η εποπτεία των ομάδων, αν όχι μέσα από τις λέσχες;

Έχετε λάβει υπόψη σας το ενδεχόμενο να οδηγήσουν αυτά τα μέτρα αυστηροποίησης, τα οποία είναι επιλεκτικά αυστηρότερα μόνο, ως προς τις λέσχες και όχι ως προς τα σωματεία, σε ανεξέλεγκτους πλέον χούλιγκαν, που να μην βρίσκονται, κάτω από καμιά ομπρέλα, έστω αυτής της λέσχης, γιατί δε θα το έχουν ανάγκη;

Ας έρθω επιγραμματικά σε επόμενους τίτλους του νομοσχεδίου. Ο αθλητικός εθελοντισμός, προφανώς, είναι μια θετική πτυχή της ανθρώπινης δραστηριότητας. Επισημάναμε στη συζήτηση κατ’ άρθρον κάποιες θετικές πτυχές του νομοσχεδίου, στις οποίες θα είμαστε θετικοί. Ταυτόχρονα, επισημάναμε και δύο σημαντικά στοιχεία, το ένα, ότι θα αξιολογείται, σύμφωνα με το νομοσχέδιο, δεν πρόκειται να υλοποιηθεί τίποτα από όλα αυτά, με βαθμολογία, η οποία θα ακολουθεί τον εθελοντή και βεβαίως, κάποιες πελατειακές σχέσεις με ιδιώτες για την εκπαίδευση των εθελοντών.

Συνηθισμένα πράγματα για σας.

Με τον εργασιακό αθλητισμό, σε γενικές γραμμές συμφωνούμε και θα υπερψηφίσουμε.

Ηλεκτρονικός αθλητισμός. Εδώ πάλι ήρθαμε να σας χτυπήσουμε ένα σημαντικό καμπανάκι. Μιλήσαμε για την ενασχόληση με τα ηλεκτρονικά παιχνίδια, γιατί και ο αθλητισμός ένα παιχνίδι είναι, δε μιλάω για τζόγο. Είναι προφανές ότι το ξεχωρίζουμε, μιλάμε για παιχνίδι.

 Και η ίδια η Παγκόσμια Οργάνωση Υγείας, το 2018, στη λίστα παθήσεων έχει εντάξει στις παθήσεις, που προκαλούν εθισμό, την ηλεκτρονική ενασχόληση, με παιχνίδια. Έρχεστε πολύ εύκολα, αβρόχοις ποσί, να δώσετε ένα τίτλο του «πρωτοπόρου» και μάλιστα, μπροστά από τη Δ.Ο.Ε. ! Η Ευρωπαϊκή Ένωση, βεβαίως, δεν έχει πάρει καμία πρωτοβουλία σε αυτό το πεδίο.

Καταρχάς, να δηλώσω πραγματικά, πως ό,τι εξαγγέλλει η Δ.Ο.Ε. δεν είναι θέσφατο για κάποιους, που έχουν κάποιες αξίες, κάποιες αρχές διαφορετικές, για τον αθλητισμό και κυρίως για την πραγματοποίηση. Γιατί ξέρουμε ότι η Δ.Ο.Ε. είναι απλά ο συντονιστής μιας τεράστιας εμπορευματικής δραστηριότητας. Η Δ.Ο.Ε. ό,τι εξαγγέλλει δεν είναι η ιερή αγελάδα, οφείλουμε να την κρίνουμε και να αποφασίζουμε.

Έριξα μια ματιά, λοιπόν και στην ιστοσελίδα της Δ.Ο.Ε. και συζητάει πέντε παιχνίδια: Baseball, ποδήλατο, κωπηλασία, ιστιοπλοΐα και motosport.

Πώς το φαντάζεστε, δηλαδή, θα είναι διαφορετικό το motosport του ηλεκτρονικού αθλητισμού, υπό την αιγίδα της πολιτείας, από αυτό που σε όποιο internet cafe μπείτε, θα δείτε εφήβους και προ-εφήβους να είναι παθιασμένοι, με αυτή τη δραστηριότητα; Σας βεβαιώ πως όχι.

Στον εργασιακό αθλητισμό, το οποίο, πραγματικά είναι μια θετική πτυχή και αυτή της ανθρώπινης δραστηριότητας. Οι ειλικρινές σας προθέσεις φάνηκαν από το γεγονός, ότι το μοναδικό θεσμικό όργανο, το οποίο διεξάγει εργασιακό αθλητισμό, είναι το Εργατικό Κέντρο Αθήνας και δεν θελήσετε να έρθει εδώ να ακούσουμε τις απόψεις και τις εμπειρίες τους. Πώς, λοιπόν, μετά να εκτιμήσουμε την ειλικρίνεια σας;

Στις γενικές συνελεύσεις των Αθλητικών Ενώσεων και Ομοσπονδιών, έχουμε δύο κύριες πτυχές. Η μία είναι η διόρθωση κάποιων εκκρεμοτήτων κακής νομοθέτησης, που σας αφορά και στα προηγούμενα νομοσχέδια, τα οποία καλά κάνατε και τα διορθώνετε. Και βεβαίως, το δεύτερο είναι οι φωτογραφικές παρεμβάσεις, για να συνεχιστεί η μόνιμη ενασχόληση του Υπουργού, για παρέμβαση στις ομοσπονδίες.

Η συζήτηση για τον ΣΕΓΑΣ ήταν αποκαλυπτική, στην προηγούμενη συνεδρίαση μας.

Θα κάνω μια παρένθεση όσον αφορά τους ψυχολόγους. Είπατε ότι δέχεστε, ότι είναι σωστή και εμείς το αποδεχόμαστε, να υπάρξει η θεσμοθέτηση παρουσίας στις ομοσπονδίες ψυχολόγου, με εμπειρία και αποδεδειγμένη επιστημονική γνώση της αθλητικής ψυχολογίας, αλλά καταθέτει βέτο η Υπουργός Παιδείας και γι’ αυτό δεν το βάζετε. Εδώ, θα μπορούσα να σχολιάσω, αφού τόσο η Υπουργός Παιδείας ενδιαφέρεται γι’ αυτό το θέμα, αλλά ας συζητήσει να επαναφέρει τα μαθήματα, που κατάργησε στα λύκεια, στα οποία θα γινόταν εκπαίδευση, κατά της οπαδικής βίας, όπως την Κοινωνιολογία της Γ΄ Λυκείου, το μάθημα Γενικής Παιδείας «Σύγχρονος Κόσμος» και το μάθημα Κατεύθυνσης «Βασικές Αρχές Κοινωνικών Επιστημών» της Β΄ Λυκείου. Εκεί, στο πρόγραμμα ήταν ενταγμένα μαθήματα κατά της βίας και θα μπορούσαν να αναπτυχθούν και κατά της οπαδικής βίας και να μπει ένα βασικό λιθαράκι στην πρόληψη. Ας ασχολείται με αυτά η Υπουργός Παιδείας.

Έρχομαι, λοιπόν, και σας καλώ να τροποποιήσετε, ως εξής. Κρατήστε το, λοιπόν, αφού η Υπουργός Παιδείας έχει τις αντιρρήσεις της και προσθέστε: «Ψυχολόγοι με προτεραιότητα σε αυτούς, που έχουν σπουδές στην Αθλητική Ψυχολογία» και αν δεν υπάρχουν κάποιοι, που να καλύψουν, να έρθουν οι άλλοι ψυχολόγοι που να μπορούν.

Μια απλή λογική προσθήκη, που μπορείτε να βάλετε. Τελειώνοντας, με τις λοιπές διατάξεις, εκεί διαλύετε κανονικά την ενότητα του Ποινικού Κώδικα, ως ενιαίου νομοθετήματος. Ενός έργου, που χρειάστηκε, τουλάχιστον, δέκα χρόνια, για να παραχθεί μέσα από δουλειά έγκριτων επιστημόνων, διαχρονικά και διακομματικά. Ήδη, η Κυβέρνησή σας έκανε το καλοκαίρι αλλαγές και τώρα έρχεστε να κάνετε κι άλλες αλλαγές και αλλάζετε το πολύ σημαντικό άρθρο 187, χωρίς καμία προπαρασκευαστική επιτροπή και χωρίς διαβούλευση. Η έλλειψη της νομοθέτησης είναι ήδη εμφανής.

Τελειώνοντας, σας υπενθυμίζουμε ότι κατά την άποψή μας δεν πρέπει να παραβλέπουμε τους καθοριστικούς παράγοντες, που συνθέτουν και περιπλέκουν το πρόβλημα της οπαδικής βίας, στην Ελλάδα: Ιδιοκτήτες ΠΑΕ και ΚΑΕ και η διαπλοκή τους, με τους πολιτικούς. Όπως σας είπαμε και κατά την προηγούμενη συνεδρίαση, οι ελληνικές ποδοσφαιρικές ομάδες ανήκουν σε επιχειρηματίες, οι τρεις εκ των οποίων ελέγχουν και το μεγαλύτερο μέρος του τοπίου των Μέσων Μαζικής Ενημέρωσης. Οι ιδιοκτήτες των ομάδων και κυρίως των μεγάλων, γνωρίζουν τους πάντες και τα πάντα. Ακόμα κι αν δεν ελέγχουν την κερκίδα, έχουν τους τρόπους να αποβάλλουν τα πρωτοπαλίκαρα, αλλά δεν το κάνουν.

Ουραγοί, βεβαίως, σε αυτό το φαινόμενο στέκονται οι πολιτικοί, που δε χαλάνε για κανένα λόγο το χατίρι τους και διαπλέκονται. Θέλετε να πούμε και προτάσεις και καταθέτουμε, για άλλη μια φορά, μιας και μπορεί να έχουμε και άλλες, κύριε Υπουργέ, την πρωτοβουλία από όλα τα Κόμματα για τη θεσμοθέτηση Ειδικής Μόνιμης Επιτροπής για την Αντιμετώπιση της Οπαδικής Βίας στη Βουλή, στις κοινοβουλευτικές της διαδικασίες. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Στις 8 Μαρτίου του 1917, στην πρωτεύουσα της τότε ρωσικής αυτοκρατορίας, την Αγία Πετρούπολη, οι εργάτριες κλωστοϋφαντουργίας διαδήλωσαν, γεμίζοντας τους δρόμους της πόλης. Απαιτούσαν το τέλος του Πρώτου Παγκοσμίου Πολέμου και το σύνθημά τους ήταν «ψωμί και ειρήνη».

Σήμερα, 105 χρόνια μετά, την ημέρα, που διεθνώς τιμάμε τη γυναίκα, οι σκέψεις μας είναι στις γυναίκες, στα καταφύγια της Ουκρανίας, που προσπαθούν να κρατήσουν την ελπίδα των παιδιών τους ζωντανή. Σε όλες όσες βιώνουν την τραγικότητα του πολέμου. Η σκέψη μας είναι στις γυναίκες του Αφγανιστάν, που βιώνουν την καθημερινή βία, στα θύματα των γυναικοκτονιών, σε κάθε γυναίκα, που παλεύει από το σκοτάδι να βγει στο φως και θα έλεγα εδώ, ότι η σκέψη μας αυτή δεν αρκεί. Χρειάζεται κάτι παραπάνω.

Η ισότητα στην Ελλάδα παραμένει μια υπόσχεση θεσμών. Η Ελλάδα κατατάσσεται τελευταία στην Ευρωπαϊκή Ένωση σε ό,τι αφορά στο δείκτη ισότητας των φύλων. Χρειάζονται πολιτικές πρόληψης, θεσμική προστασία και υποστήριξη. Χρειάζεται ουσιαστικό δίκαιο, συμμετοχή των αρχών επιβολής του νόμου και φυσικά, ένα κοινωνικό πλαίσιο. Ήρθε, λοιπόν, η ώρα να δοθεί ένα θεσμικό πλαίσιο από την πολιτεία στη γυναίκα.

Ως προς το νομοσχέδιο, στην προηγούμενη συνεδρίαση της Επιτροπής μας, είχαμε την ευκαιρία να ακούσουμε τους φορείς και να διαπιστώσουμε σημεία στο νομοσχέδιο, που χρειάζονται βελτιώσεις. Κύριε Υπουργέ, κοινή διαπίστωση ότι η Κυβέρνηση φέρνει ένα νομοσχέδιο, για να διορθώσει άλλες διατάξεις, που μάλιστα, πριν οκτώ μήνες, με το νόμο 4809 του 2021, ήρθαν προς ψήφιση και μάλιστα, το νομοσχέδιο αυτό και αυτή τη νομοθετική πράξη τη φέρατε στη Βουλή.

Ως προς το πρώτο Μέρος του νομοσχεδίου και τις ρυθμίσεις της αντιμετώπισης της βίας, έχω σε όλες αυτές τις συνεδριάσεις Επιτροπής επισημάνει ότι η οπαδική βία απαιτεί επένδυση στην πρόληψη και όχι στην καταστολή. Γι’ αυτό και δεν έχει αποτέλεσμα ο νόμος 4809 του 2021, που ψηφίστηκε, πριν 8 μήνες. Διά του νόμου, λοιπόν, η πρόληψη δεν αποτελεί προτεραιότητα.

Επενδύει στην καταστολή και φοβάμαι ότι η βία δεν θα θεραπευτεί και μάλιστα, όχι μόνο δεν θα θεραπευτεί, αλλά θα θεριεύει ταυτόχρονα.

Ενώ στο άρθρο 3, η διασύνδεση των λεσχών με τις ομάδες μπορεί να λειτουργήσει αποτρεπτικά και να φέρει τις ομάδες προ των ευθυνών τους. Περιμένουμε να δούμε, αν θα μπορέσει φυσικά να λειτουργήσει, γιατί αυτό είναι το ζητούμενο.

Για τη δομή, σημασία έχει να εφαρμόζεται η άμεση συσχέτιση της λειτουργίας των λεσχών με τη λειτουργία των ομάδων. Δεν πρέπει να οδηγήσει, φυσικά, σε συγκάλυψη των παραβατών, όταν φυσικά τελούνται αδικήματα. Άλλωστε, κύριε Υπουργέ, το ζητούμενο είναι από ένα αυστηρό πλαίσιο κανόνων να γίνονται έλεγχοι, διότι υποχρέωση εποπτείας συνδέσμων είχαν και έχουν σήμερα οι ομάδες. Το ζήτημα ήταν και είναι ότι δεν εφαρμοζόταν το πλαίσιο αυτό.

Εσείς, αντί να ελέγξετε τις λέσχες, φτάσατε να τις κλείσετε αναγκαστικά, όπως φαίνεται στο νομοσχέδιο, μέχρι 31/7/2022, έτσι ώστε να εκσυγχρονιστούν και να εναρμονιστούν. Είναι μια άποψη, αλλά δεν είναι η μοναδική.

Επίσης, ούτε και η επέκταση του ιδιώνυμου αδικήματος στο άρθρο 4 είναι σίγουρο ότι θα φέρει αποτελέσματα. Κατά την άποψή μας, κύριε Υπουργέ, η αυστηροποίηση της νομοθεσίας δεν είναι λύση. Εδώ μέσα θα ήθελα να γίνω σαφής ότι μας προβληματίζει, θα έλεγα, το ότι καταστρατηγείται η αναλογικότητα, αφού ενδέχεται να δούμε σοβαρές δυσαναλογίες, δηλαδή, μεταξύ του εγκλήματος και της ποινής.

Επίσης, μας προβληματίζει ότι σε περίπτωση αναβολής της δίκης, όπου ορίζεται η υποχρεωτική επιβολή των περιοριστικών όρων, πλήττεται το τεκμήριο της αθωότητας.

Κύριε Υπουργέ, έχουμε και σήμερα ένα θεσμικό πλαίσιο και μάλιστα θα έλεγα ότι αυτό το πλαίσιο είναι αρκετά αυστηρό. Το ερώτημα είναι: Γίνονται συστηματικοί έλεγχοι; Εδώ, τι απαντάμε; Γιατί μέσα από τους συνεχείς ελέγχους, υπάρχει και αποτροπή. Γιατί μόνο έτσι, δηλαδή, αποτρέπονται η παραβατικότητα και οι εγκληματικές ενέργειες.

Σε ό,τι αφορά το άρθρο 6 και το Μητρώο Μελών Λεσχών Φιλάθλων, η διάταξη κινείται προς τη σωστή κατεύθυνση. Χρειάζεται, όμως, εδώ, κύριε Υπουργέ, εγγυήσεις, για να διασφαλίζεται η διαφάνεια και η αντικειμενικότητα στην τήρησή του. Δηλαδή, ποιος θα το τηρεί και ποιος θα έχει πρόσβαση. Επίσης, για την αποκλειστική διάθεση εισιτηρίων διαρκείας στις θύρες των οργανωμένων οπαδών, χρειάζεται να διασφαλίζεται η ταυτοπροσωπία, ανάμεσα στο φίλαθλο και στον κάτοχο του εισιτηρίου. Όχι, μόνο, βέβαια, με ευθύνη της Αστυνομίας, αλλά και των συνδέσμων και ιδιαίτερα των ΠΑΕ, των ΚΑΕ και των σωματείων. Άρα, για τι μιλάμε εδώ; Μιλάμε για συναίσθηση, ενσυναίσθηση και συνυπευθυνότητα.

Κύριοι συνάδελφοι, συζητήσαμε την προηγούμενη εβδομάδα τη Σύμβαση «Saint – Denis», για την ασφάλεια στους αγωνιστικούς χώρους. Μια Σύμβαση, που πρέπει να αποτελεί, οδηγό για την εσωτερική νομοθεσία. Μάλιστα, η Σύμβαση «Saint – Denis» θέτει στο επίκεντρο την αξία της συνεργασίας και του διαλόγου όλων, μα όλων των εμπλεκόμενων φορέων, δηλαδή, της πολιτείας, της τοπικής αυτοδιοίκησης, των ιδιωτικών φορέων, των ομάδων, των συνδέσμων και γενικότερα, θα έλεγα, των πολιτών και της κοινωνίας.

Στο νομοσχέδιο, ωστόσο, δεν βλέπουμε καμία διάταξη, κύριε Υπουργέ, που να στοχεύει στην ανάπτυξη αντίστοιχων κοινών δράσεων και αυτό ας κρατηθεί. Δηλαδή, ήρθε η ώρα επιτέλους να δούμε κοινές δράσεις. Επίσης, το παράδειγμα της κατάργησης της κοινωφελούς εργασίας, ως ποινής, που ισχύει σε όλη την Ευρώπη, είναι ενδεικτικό. Δείχνει, δηλαδή, ότι το νομοσχέδιο, κινείται εκτός της ευρωπαϊκής πρακτικής και θα θέλαμε να μας εξηγήσετε που βασίζετε, δηλαδή, αυτήν σας την επιλογή.

Ως Κίνημα Αλλαγής, υιοθετήσαμε την πρόταση των κοσμητόρων ΣΕΦΑΑ – ΤΕΦΑΑ, για τη δημιουργία ενός Ταμείου Μόνιμης Χρηματοδότησης, για έρευνα και τεκμηρίωση, σε θέματα βίας στον αυτισμό, δηλαδή, να συμβάλουν με πόρους και οι ομάδες από τα έσοδά τους.

Εδώ, κύριε Υπουργέ και εσείς είπατε ότι είδατε θετικά την πρότασή μας και τις προτάσεις των κοσμητόρων, σας καλούμε να το κάνετε πράξη, τώρα.

 Στο δεύτερο Μέρος του νομοσχεδίου, για τον αθλητικό εθελοντισμό. Προφανώς και είναι θετικό ότι θεσμοθετείται ο αθλητικός εθελοντισμός, ως μηχανισμός συλλογικής προσφοράς και φυσικά, συμμετοχής. Υπάρχουν, βέβαια, ασαφείς ρυθμίσεις, που εγείρουν κάποια ερωτήματα. Χρειάζεται, δηλαδή, σαφήνεια σε θεσμικό πλαίσιο, ώστε οι εθελοντές να συνεργάζονται αρμονικά με τους άλλους εργαζόμενους, που είναι φυσικά ενεργοί και είναι βέβαια, φυσικά χρήσιμοι.

Στο άρθρο 21, το ανέφερα και στην προηγούμενη συνεδρίαση των φορέων, αλλά και στη συνεδρίαση της συζήτησης επί των άρθρων, είναι νομικά και νομοτεχνικά αναγκαίο, κύριε Υπουργέ, να διευκρινιστεί τι είδους ενίσχυση θα χορηγείται στους εθελοντές, γιατί υπάρχει μια ασάφεια. Πρότασή μας να οριστεί ότι ο εθελοντισμός περιορίζεται μόνο στην εκτέλεση μιας αθλητικής διοργάνωσης, με τη μορφή παροχής υπηρεσιών, οι οποίες δεν μπορούν, φυσικά, να εκτελεστούν από επαγγελματίες, που παρέχουν αυτές τις υπηρεσίες.

Έρχομαι στο τρίτο Μέρος, άρθρα 22-27. Θεσμοθετείται ο πνευματικός εθελοντισμός και είναι θετικό. Επιβάλλεται, έστω και τώρα, να θεσμοθετηθεί. Είναι αναγκαίο, ωστόσο, να γίνει μια προσθήκη στα άρθρα 20-34, που θα ορίζει στο πλαίσιο του νόμου ότι εντάσσονται τα αθλήματα των οποίων οι διεθνείς ομοσπονδίες είναι αναγνωρισμένες από τη Δ.Ο.Ε., ως αθλητικές ομοσπονδίες και αυτό ας κρατηθεί, δείτε το.

Στο τέταρτο Μέρος, για τον ηλεκτρονικό αθλητισμό. Θεσμοθετείτε τον ηλεκτρονικό αθλητισμό, χωρίς άλλη ευρωπαϊκή εμπειρία, χωρίς δεδομένα και ενώ ο εθισμός στα ηλεκτρονικά παιχνίδια βρίσκεται στο επίκεντρο του ενδιαφέροντος του Παγκόσμιου Οργανισμού Υγείας. Πρόκειται για ρυθμίσεις, που θα έλεγα πως εγκυμονούν κινδύνους. Χρειάζονται ρυθμίσεις για την υγιή προαγωγή του ηλεκτρονικού αθλητισμού, που να διασφαλίζουν τη μη εξάρτηση των νέων απ’ αυτόν. Επίσης πολύ κρίσιμο, τα αντίστοιχα πρωταθλήματα να μην συμπεριλαμβάνονται στα στοιχηματικά δελτία και αυτό ας κρατηθεί.

Στο 5ο Μέρος, για τον εργασιακό αθλητισμό. Γίνεται θα έλεγα εδώ ένα σημαντικό βήμα, αγαπητοί συνάδελφοι, για να καθιερωθεί ο αθλητικός αθλητισμός στον εργασιακό χώρο και είναι πολύ σημαντικό και νομίζω ότι απ’ όλες τις πλευρές ακούστηκε.

Προτείνουμε, κύριε Υπουργέ, να προβλεφθεί η κατάρτιση προγραμμάτων άσκησης από πτυχιούχους των ΤΕΦΑΑ σε ΣΕΦΑΑ και μάλιστα, εδώ νομίζω και οι υπόλοιποι συνάδελφοι τοποθετήθηκαν προς αυτήν την κατεύθυνση. Κάντε το πράξη.

Στο 6ο Μέρος, αναφορικά με τις ρυθμίσεις για τις συνεδριάσεις των οργάνων, αθλητικών φορέων, τη συμμετοχή στις εκλογές, τον έλεγχο νομιμότητας των κανονισμών των Ομοσπονδιών, είναι η πολλοστή φορά, θα έλεγα, που αλλάζουμε ή αλλάζει τρόπον τινά ο νόμος 2725 του 1999. Ακόμα περιμένουμε, βέβαια, να μας πείτε, τη δικαιολογητική βάση των ρυθμίσεων αυτών και πώς αυτές θα επηρεάσουν τους αθλητικούς φορείς. Ρυθμίσεις με αιφνιδιασμούς, κύριε Υπουργέ και χωρίς σχέδιο, πάντα αποδεικνύονται ανεπαρκείς και ατελέσφορες.

Στο άρθρο 46 και το σύμβουλο αθλητικής ψυχολογίας της Ομοσπονδίας. Όπως είναι η διατύπωση του άρθρου σήμερα, αποκλείονται από τη θέση αυτή οι απόφοιτοι των ΤΕΦΑΑ και μάλιστα οι απόφοιτοι των ΤΕΦΑΑ, με μεταπτυχιακό τίτλο στην αθλητική ψυχολογία. Υπάρχει επαρκής τεκμηρίωση από την Ελληνική Εταιρεία Ψυχολογίας της Ασκησης και του Αθλητισμού, για την αναγκαιότητα, φυσικά, να περιληφθούν και οι απόφοιτοι των ΤΕΦΑΑ, και τούτο, για να υπάρξει μία συμβιβαστική οδός με το Υπουργείο Παιδείας. Προτείνουμε να υιοθετηθεί ο όρος «σύμβουλος εμψύχωσης της αθλητικής απόδοσης». Είναι ένας όρος, που μας βγάζει και από το αδιέξοδο και μάλιστα, εδώ, θα ήθελα να πω ότι δεν δημιουργεί προϋποθέσεις αποκλεισμού κάποιου από τα δύο προαπαιτούμενα επαγγέλματα, δηλαδή του αθλητικού επιστήμονα ή του ψυχολόγου. Είναι μια πρόταση, την οποία, αν την υιοθετήσετε, νομίζω ότι είναι προς τη σωστή κατεύθυνση και λύνει το πρόβλημα.

Έρχομαι στο άρθρο 49. Προτείνουμε ο σχεδιασμός και η εκτέλεση των προγραμμάτων άσκησης στα Special Olympics να γίνεται από πτυχιούχους φυσικής αγωγής, με ειδίκευση, δηλαδή, στην Ειδική Φυσική Αγωγή, και μάλιστα για τους προπονητές όλων των κατηγοριών, αφορά τα άρθρα 50-51.

Επίσης, θα ήθελα να τονίσω ότι δεν διασφαλίζεται νομοθετικά ότι οι προπονητές των σχολών της Γενικής Γραμματείας Αθλητισμού υποχρεούνται να φέρουν πιστοποιημένη παιδαγωγική επάρκεια. Δηλαδή, εδώ χρειάζονται περισσότερο εγγυήσεις, ως προς τη διάταξη.

Στο άρθρο 53, κύριε Υπουργέ, όπου διευρύνεται η βάση των δικαιούχων αθλητών για την είσοδό τους στην τριτοβάθμια εκπαίδευση, σας ζητήσαμε να μας διευκρινίσετε, γιατί αίρεται η προϋπόθεση να είναι ενεργοί αθλητές. Δεν το απαντήσατε. Και τούτο, φυσικά, κατά την είσοδό τους στην τριτοβάθμια εκπαίδευση.

Τέλος, θα σταθώ ξανά στο άρθρο 63, για τα κέντρα γιόγκα, που εξαιρούνται από τις προδιαγραφές ασφαλείας των γυμναστηρίων. Εδώ ρωτώ πώς θα γίνονται οι έλεγχοι σε απαιτήσεις ασφαλείας. Αναμένουμε να εξετάσετε τις προτάσεις μας, να τις λάβετε υπόψιν, άλλωστε, εκφράσαμε επιφύλαξη, ως προς την ψήφιση του νομοσχεδίου, ως προς τα άρθρα, αλλά και επί της αρχής, που θα τοποθετηθούμε στην Ολομέλεια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μάρκου και σήμερα, αλλά και την προηγούμενη φορά, είχατε αναφερθεί σε μία Επιτροπή Κατά της Οπαδικής Βίας, αν δεν κάνω λάθος. Την πρόταση, που κάνατε για την επιτροπή. Θέλετε να διευκρινίσετε, είναι επιτροπή γενικότερου ενδιαφέροντος του άρθρου 44;

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Είναι με βάση τον Κανονισμό της Βουλής.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ποιο άρθρο του Κανονισμού;

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Δεν το έχω μπροστά μου αυτή τη στιγμή. Έχουμε την Ειδική Μόνιμη Επιτροπή του Σωφρονισμού και της πρόληψης εγκληματικότητας, για παράδειγμα, στα πλαίσια μιας τέτοιας παρόμοιας επιτροπής.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ναι, ο Κανονισμός προβλέπει συγκεκριμένες Ειδικές Μόνιμες Επιτροπές, αλλά για να προστεθούν νέες, χρειάζεται να προχωρήσει κανείς με τη διαδικασία αναθεώρησης του Κανονισμού της Βουλής. Άρα, δεν είναι θέμα της επιτροπής ούτε ότι της Κυβέρνησης. Είναι θέμα απλώς να γίνει η πρόταση, δεν είναι δική μας απόφαση. Είναι απόφαση της αναθεώρησης του Κανονισμού της Βουλής, που θα πρέπει να ζητηθεί από τον Πρόεδρο της Κοινοβουλευτικής σας Ομάδας προς τον Πρόεδρο της Βουλής, για να ακολουθηθεί η διαδικασία.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Αυτό μπορεί να γίνει, αλλά ταυτόχρονα εκείνο, που προτείνουμε εμείς να είναι, ευελπιστώ ομόφωνη, μια πρόταση από τη δική μας Επιτροπή. Από τη δική μας Επιτροπή, αν την υιοθετούμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν υπάρχει αυτή η διαδικασία.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Πως δεν υπάρχει !

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν είναι αρμοδιότητα της δικής μας Επιτροπής, αυτό σας λέω. Σας λέω ότι για να γίνει κάτι, θα πρέπει κανείς να ακολουθήσει τις διαδικασίες, που προβλέπονται, γιατί λειτουργούμε με βάση τον Κανονισμό της Βουλής. Ο Πρόεδρος της Κοινοβουλευτικής Ομάδας του κάθε Κόμματος μπορεί να κάνει, όπως και η Κυβέρνηση, πρόταση προς τον Πρόεδρο της Βουλής, για να ακολουθηθούν οι διαδικασίες, που προβλέπονται, για ίδρυση είτε επιτροπών γενικότερου ενδιαφέροντος, γιατί νομίζω αυτό που είναι πιο αρμόδιο στην περίπτωση, την οποία προτείνετε, είναι μια επιτροπή για ένα θέμα γενικότερου ενδιαφέροντος ή αν επιθυμείτε Ειδική Μόνιμη Επιτροπή. Κανείς πάει σε ένα πιο σύνθετο θέμα που αφορά αλλαγή του Κανονισμού της Βουλής και το οποίο αφορά συζήτηση στην Ολομέλεια και λοιπά και λοιπά. Σας ενημερώνω για τις διατάξεις του Κανονισμού, για να διατυπώσετε κατάλληλα την πρότασή σας, προκειμένου να προχωρήσει, εφόσον το επιθυμείτε.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Να πω το εξής, κύριε Πρόεδρε. Προφανώς, αυτή είναι η διαδικασία και προφανώς, είναι η διαδικασία στα πλαίσια του Κανονισμού της Βουλής και προβλέπεται αναθεώρηση του Κανονισμού. Εγώ πιστεύω ότι η Επιτροπή μας μπορεί να πάρει μια απόφαση και να πει ό,τι προτείνουμε. Εσείς λέτε ότι δεν μπορεί, να μη διαφωνήσουμε σε αυτό, έχουμε άλλη άποψη, αλλά εν πάση περιπτώσει, καλό είναι και οι υπόλοιποι κομματικοί φορείς, εκπρόσωποι και ο Υπουργός να καταθέσουν την άποψη τους, αν συμφωνούν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, λίγο πριν πάει στην Ολομέλεια το νέο αθλητικό νομοσχέδιο, βγαίνουν αβίαστα δύο βασικά συμπεράσματα. Το πρώτο, όπως και οι προηγούμενες κυβερνήσεις, έτσι και ετούτη εδώ, η Κυβέρνηση, δηλαδή, της Ν.Δ., φαίνεται ότι δεν μπορεί να το αντιμετωπίσει το φαινόμενο της οπαδικής βίας στην ολότητά του.

Γιατί υπάρχουν, άραγε, οι οπαδικοί στρατοί; Γιατί δολοφονήθηκε ο Άλκης; Είναι αποτέλεσμα ελλείμματος ποινών; Είναι αποτέλεσμα έλλειψης αυστηροποίησης αυτών; Καλά, πόσο δύσκολο είναι η Κυβέρνηση να κατανοήσει ότι η βία στα γήπεδα είναι η αντανάκλαση της βίας και της εκμετάλλευσης, της αδικίας, της καταπίεσης, που δέχεται καθημερινά ο νέος της λαϊκής οικογένειας, στους χώρους δουλειάς, στην εκπαίδευση, στην υγεία, σε όλους τους τομείς της κοινωνικής ζωής; Τομείς που οι περισσότεροι λειτουργούν με βάση το κέρδος. Ελέγχονται από μεγαλοεπιχειρηματίες, που ορισμένοι εξ αυτών κάθονται, την Κυριακή, στα πριβέ του γηπέδου, είτε ως πρόεδροι είτε ως μέτοχοι είτε ως ιδιοκτήτες ομάδων.

Ξέρετε, εκεί ο νέος αισθάνεται ελεύθερος να εκφραστεί, να πετάξει από πάνω του αυτήν την αλυσίδα της καταπίεσης, της εκμετάλλευσης, της ανεργίας, της φτώχειας, των καθημερινών του αδιεξόδων, που του έχουν προκαλέσει οι πολιτικές σας και οι εκμεταλλευτές τους, βέβαια. Για φανταστείτε όλοι αυτοί οι νέοι να στρέφονταν εναντίον σας, εναντίον των πολιτικών σας, δηλαδή, που εφαρμόζετε, εναντίον των εκμεταλλευτών τους. Ξέρετε, το Κ.Κ.Ε. δεν κάνει μια απλή, επιφανειακή κοινωνιολογική προσέγγιση, γιατί και η κοινωνιολογία έχει την ταξική της διάσταση. Κάνουμε ταξική κοινωνιολογική προσέγγιση του ζητήματος. Γι’ αυτό, προφανώς, και δεν μπορείτε να το κατανοήσετε και εσείς, ως Κυβέρνηση, αλλά θα έλεγα και τα άλλα Κόμματα, τα αστικά Κόμματα της Αντιπολίτευσης.

Από αυτή την άποψη, επιτρέψτε μου να σας πω, ότι αποφεύγετε, πράγματι, όπως ο διάολος το λιβάνι, να γίνει συνείδηση στον εργαζόμενο φίλαθλο, ότι απέναντί του έχει μια χούφτα εκμεταλλευτές, που του τρώνε το μεδούλι, 7 ημέρες την εβδομάδα, 24 ώρες το εικοσιτετράωρο, δεν έχει αντίπαλό του το συνάδελφο του, τον εργάτη, τον άνεργο, τον αυτοαπασχολούμενο μεροκαματιάρη, που απλώς έτυχε να έχει ένα άλλο χρώμα η φανέλα του, ότι μπορεί να οργανώσει καλύτερα τη ζωή του, χωρίς να έχει κανέναν, πάνω από το κεφάλι του, που πραγματικά να τον ξεζουμίζει, ότι τελικά, όπως το παιχνίδι του ποδοσφαίρου μπορεί να παίζεται, χωρίς τους επιχειρηματίες, έτσι και τα εργοστάσια, οι επιχειρήσεις, μπορούν να λειτουργήσουν και χωρίς αυτούς.

Όλοι αυτοί που τώρα, λοιπόν, κόπτονται για τη δολοφονία του 19χρονου και για τη βία των γηπέδων, όλοι αυτοί παριστάνουν τους ανήξερους, για τον τρόπο, που χτίζονται οι οπαδικοί στρατοί, που διαχωρίζονται, σαφώς, από τη συντριπτική πλειοψηφία των φιλάθλων, παρασύροντας τυφλά και ορισμένους για το καλό της ομάδας, που λειτουργούν, ως συμμορίες, που υπερασπίζονται ενίοτε τους μεγαλοεπιχειρηματίες, που λυμαίνονται το ποδόσφαιρο και υπηρετούν τους μεταξύ τους ανταγωνισμούς, με το μανδύα της αγάπης για την ομάδα.

 Όλοι αυτοί, λοιπόν, κάνουν πως δεν ξέρουν για τις σχέσεις των προέδρων και των χορηγών των ΠΑΕ, με τους συνδέσμους. Για πρώην αστυνομικούς, που γίνονται στελέχη ασφαλείας στις συγκεκριμένες εταιρείες και στα γήπεδα, για μπράβους, σε μαγαζιά της νύχτας, προστασία σε καταστήματα, εμπόριο ναρκωτικών, για τις σχέσεις αυτών των στρατών με φασιστικές ακροδεξιές ομάδες. Όπως αποδείχθηκε, άλλωστε, το είπαμε και στην προηγούμενη συνεδρίαση, η σχέση αυτών των οπαδικών στρατών, με τις επιθέσεις των ακροδεξιών, σε ΕΠΑΛ της δυτικής Θεσσαλονίκης.

Η ολοένα και μεγαλύτερη αυστηροποίηση του νομοθετικού πλαισίου, για τα σχετικά αδικήματα και για τη λειτουργία των αθλητικών λεσχών, τα οποία παρουσιάζονται και ως πανάκεια, από την πλευρά της Κυβέρνησης, χωρίς να αντιμετωπίζει τη βία επί της ουσίας, θα έλεγα είναι η επιβεβαίωση της στήριξης, που παρέχει η πολιτική εξουσία και το αστικό κράτος, στους μεγαλοεπιχειρηματίες.

Είναι απόδειξη ότι δεν μπορεί και δεν θέλει να πατάξει τη διαφθορά. Πλοκάμια και κεφάλια της Λερναίας Ύδρας του σάπιου εμπορευματοποιημένου αθλητισμού. Οι οπαδικοί στρατοί - και μέσα σε αυτούς οι φασιστικές εγκληματικές συμμορίες, που δρουν ανενόχλητες και σκορπούν τον τρόμο - είναι σύμφυτα με την επιχειρηματική δράση στον αθλητισμό. Τα φαινόμενα αυτά θα συνεχίσουν να υπάρχουν και θα κυριαρχούν τα μεγάλα επιχειρηματικά συμφέροντα.

Πώς θα μπορούσαμε να απαλλαγούμε από αυτά τα φαινόμενα; Εμείς έχουμε κάνει συγκεκριμένες προτάσεις. Δεν σας παραπέμπω στην ανατροπή της καπιταλιστικής βαρβαρότητας, που θα είναι και η οριστική λύση όλων των προβλημάτων, αλλά σας κάνουμε πολύ συγκεκριμένες προτάσεις, οι οποίες θα μπορούσαν να είχαν υιοθετηθεί και υλοποιηθεί. Προτάσεις, που μπορούν να δώσουν μια ανακούφιση στο πρόβλημα. Τις έχουμε καταθέσει, πάρα πολλές φορές, στους Υπουργούς όλων των κυβερνήσεων, εδώ, στη Βουλή, όποτε συζητούσαμε, όπως και τώρα, αθλητικά νομοσχέδια. Και, κάθε φορά, κανένα Κόμμα –μα, κανένα Κόμμα- κανένας Υπουργός δεν πήρε ποτέ θέση.

Ζητήσαμε, για παράδειγμα, κατάργηση της συμμετοχής των ελληνικών ομάδων στο ΣΤΟΙΧΗΜΑ, σε πάσης φύσεως στοίχημα, σε κάθε νόμιμο παιχνίδι στοιχήματος - είτε του εσωτερικού, είτε του εξωτερικού. Βέβαια, θα μου πείτε υπάρχει και το παράνομο στοίχημα, στο οποίο η χώρα μας είναι πρωταθλήτρια. Αυτό δεν έχει καμία σημασία. Αυτό θα ήταν ένα ριζικό μέτρο, άσχετα αν και σε αυτό μπορούν να βρουν τρόπους να το ξεπεράσουν τα διάφορα κυκλώματα.

Είναι αξιοσημείωτο ότι, την περίοδο που συζητάγαμε στη Βουλή τελευταία για το ποδόσφαιρο, Υπουργοί και βουλευτές της Νέας Δημοκρατίας, στελέχη Υπουργείων, βουλευτές άλλων Κομμάτων, στελέχη ελληνικών και ξένων στοιχηματικών εταιριών, που δραστηριοποιούνται στην Ελλάδα και δημοσιογράφοι συμμετείχαν σε Ημερίδα, που διοργάνωσε το Τμήμα Οργάνωσης και Διαχείρισης Αθλητισμού του Πανεπιστημίου Πελοποννήσου και το ΕΛΛΗΝΙΚΟ ΦΟΡΟΥΜ ΓΙΑ ΤΟ ΨΗΦΙΑΚΟ ΜΕΛΛΟΝ, με θέμα «Ο ΑΘΛΗΤΙΚΟΣ ΣΤΟΙΧΗΜΑΤΙΣΜΟΣ ΣΗΜΕΡΑ -ΠΡΟΚΛΗΣΕΙΣ ΚΑΙ ΠΡΟΟΠΤΙΚΕΣ ΓΙΑ ΤΗΝ ΕΛΛΗΝΙΚΗ ΟΙΚΟΝΟΜΙΑ ΚΑΙ ΚΟΙΝΩΝΙΑ». Βασικό θέμα της Ημερίδας ήταν πώς θα λειτουργήσει ένα πλαίσιο, ώστε να αναπτυχθεί το διαδικτυακό, κατά βάση στοίχημα, ως νέο και κερδοφόρο πεδίο της καπιταλιστικής οικονομίας στη χώρα μας - για να μην ξεχνιόμαστε.

Και σήμερα έρχεται, στα πλαίσια αυτού του νέου νομοσχεδίου, το θέμα με τον τίτλο «Ηλεκτρονικός Αθλητισμός». Κοροϊδευόμαστε;

 Το δεύτερο ζήτημα αφορά στα στημένα. Τα τελευταία χρόνια και όχι μόνο, αλλά από την έναρξη του επαγγελματικού ποδοσφαίρου, υπάρχει μια ολόκληρη συζήτηση για ομάδες - δορυφόρους άλλων ομάδων. Υπάρχει ένα ζήτημα πώς θα αντιμετωπιστεί αυτό. Ένα μέσο, που αξιοποιούν, με το δανεισμό των παικτών. Θα μπορούσε να υπάρξει απαγόρευση του δανεισμού παικτών σε ομάδες ίδιας κατηγορίας. Ούτε και σε αυτό εισακουστήκαμε.

Το Τρίτο Μέρος, που θα μπορούσε να θεσπιστεί, είναι οι Ανώνυμες Αθλητικές Εταιρείες –ΠΑΕ, ΚΑΕ, δηλαδή – να ενταχθούν στο Υπουργείο Ανάπτυξης. Εκεί να γίνεται ο έλεγχος για τα οικονομικά τους, για τα περιουσιακά τους, για τη βιωσιμότητά τους, χωρίς να υπάρχει ειδική μεταχείριση, που αφορά στην αδειοδότηση. Και αυτό έχει σημασία, όταν πας να συζητήσεις με τους επαγγελματίες παίκτες. Εκεί βλέπεις πώς λειτουργεί το πλαίσιο, που ευνοεί την ασυδοσία, ιδιαίτερα στις μικρότερες επαγγελματικές κατηγορίες. Όταν έχεις πάνω από 25 εκατομμύρια ευρώ τα φέσια των ομάδων στους παίκτες, όταν υπάρχουν παρακρατημένοι μισθοί, από Συλλόγους, σε πάνω από χίλιους παίκτες, σε βάθος 10ετίας, όταν έχεις ακόμα και αυτοκτονίες παικτών για απλήρωτα συμβόλαια και οικογένειες χωρίς ιατροφαρμακευτική κάλυψη.

Βέβαια, εμείς δεν λέμε ότι δεν θα υπάρχει λόγος του Υπουργείου Αθλητισμού, για να μην παρεξηγηθούμε, αλλά για τα αγωνιστικά ζητήματα. Όμως, εδώ μιλάμε για επιχειρήσεις.

Αλλά όταν μιλάμε για επιχειρήσεις, όταν μιλάμε για εταιρείες, που ανήκουν σε βιομήχανους, εφοπλιστές, δηλαδή, όλους αυτούς, που ευθύνονται για την εξαθλίωση του ελληνικού λαού, αυτά τα ζητήματα των αθλητικών εταιρειών πρέπει να είναι ευθύνη του Υπουργείου Ανάπτυξης, όχι του Υπουργείου Αθλητισμού. Το Υπουργείο Αθλητισμού να είναι υπεύθυνο πραγματικά για τα αμιγώς αθλητικά ζητήματα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αυτό γίνεται και τώρα.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ε, εντάξει, με συγχωρείτε, δεν έχει γίνει αυτό.

Το δεύτερο ζήτημα, που θα ήθελα να πω, ως συμπέρασμα από την όλη συζήτηση, για το συγκεκριμένο σχέδιο νόμου, καθ’ όλη τη διάρκεια της συζήτησης στην Επιτροπή, είναι ότι από τη στιγμή, που όλοι σας αποθεώνετε τον επαγγελματικό αθλητισμό, που μετατρέπει το δικαίωμα του λαού για άθληση σε μπίζνα, τζόγο, παράγκα, διαφθορά, είναι με μαθηματική ακρίβεια βέβαιο ότι, σε κάθε καινούργιο αθλητικό νομοσχέδιο, οι διατάξεις του θα μπαλώνουν τρύπες, κενά μάλλον, θωρακίζοντας και δημιουργώντας ακόμη πιο ευνοϊκές συνθήκες, για τη χωρίς εμπόδια επέκταση της επιχειρηματικής δράσης, σε νέα πεδία κερδοφορίας. Αυτά τα νέα είδη αθλητισμού, για τα οποία αναφέρεται το σχέδιο νόμου, εθελοντισμός, εθελοντικός αθλητισμός, ηλεκτρονικός, εργασιακός, πνευματικός, για τα οποία τοποθετηθήκαμε, σε προηγούμενες συνεδριάσεις, παρ’ όλο που προκαλούν μια συμπάθεια, όταν τα ακούς, που μπορεί να εκφράζουν οι έννοιες τους ανιδιοτέλεια, θέληση προσφοράς, συλλογική έκφραση, στην πραγματικότητα, διαστρεβλώνονται, συνιστώντας επέκταση της επιχειρηματικής δράσης για νέα πεδία κερδών.

Πάρτε για παράδειγμα τον εργασιακό αθλητισμό. Μα, δεν θα βρούμε πουθενά στο νομοσχέδιο ότι αυτός, δηλαδή, ο εργασιακός αθλητισμός, πρέπει να τον οργανώνουν οι φορείς του, οι φορείς του εργατικού κινήματος, τα συνδικάτα, τα σωματεία, σε συνεργασία με τις αθλητικές ομοσπονδίες. Πέστε μου, πού αυτό φαίνεται στο αθλητικό νομοσχέδιο; Κουβέντα. Και εκεί μπίζνα.

Επιτρέψτε μου να αναφερθώ στο άρθρο 49, τελειώνοντας, αθλητισμός ατόμων με νοητική αναπηρία. Ξέρετε, ο αθλητισμός στα άτομα με αναπηρία πρέπει να αποτελεί συστατικό στοιχείο της κοινωνικής τους ένταξης, αλλά και της αποκαταστασιακής τους διαδικασίας και της καλής τους υγείας. Αυτό πρέπει να αποτελεί ευθύνη του Κράτους και να εκφράζεται, με πλήρη χρηματοδότηση των αθλητικών συλλόγων των ατόμων με αναπηρία, τη στελέχωσή τους, με το κατάλληλο σε αριθμό και ειδικότητες προσωπικό, την εξασφάλιση κατάλληλων εγκαταστάσεων και υλικοτεχνικής υποδομής, κάτι βέβαια, που δεν υπάρχει, αλλά ούτε και εξασφαλίζεται με τη ρύθμιση αυτή, που εκτός των άλλων, ουσιαστικά αντί να χρηματοδοτεί τους αθλητικούς συλλόγους, χρηματοδοτεί συγκεκριμένο φορέα, τα «Special Olympics International Hellas», που τον βαφτίζει μάλιστα αθλητική ομοσπονδία, ενώ δεν είναι.

Είπαμε και σε προηγούμενη συνεδρίαση ότι προβλέπονται διατάξεις, χωρίς να κατοχυρώνει πως ο σχεδιασμός και η εκτέλεση προγραμμάτων άσκησης σε άτομα με νοητική στέρηση θα γίνεται, αποκλειστικά, από πτυχιούχους φυσικής αγωγής, με ειδίκευση στην προσαρμοσμένη ειδική φυσική αγωγή.

Σε σχέση με τις προϋποθέσεις εισαγωγής, στο άρθρο 53, διακριθέντων αθλητών στα Ανώτατα Εκπαιδευτικά Ιδρύματα, δεν έχουμε αντίρρηση να υπάρχει αποκατάσταση των παιδιών των υψηλών επιδόσεων, που αφιερώνουν τα νεανικά τους χρόνια στον πρωταθλητισμό, όμως, το θέμα δεν είναι να μπουν σε ένα πανεπιστήμιο ή να πάρουν τη μοριοδότηση ούτε η βοήθεια και η αποκατάσταση θα πρέπει να σταματά μέχρι εκεί. Εμείς βλέπουμε, ως συνέχεια, την αθλητική δραστηριότητα, μετά την ολοκλήρωσή της, με την ένταξή τους στη συνέχιση του αθλήματος και τη βοήθεια στα νέα ταλέντα με ό,τι σημαίνει αυτό, σε επιμόρφωση και γνωστικό υπόβαθρο. Εκεί πρέπει να υπάρχει η στήριξη συνολικά. Όμως, ακόμα και σε μια σχολή να εισαχθεί, τι γίνεται, όταν η εξεταστική περίοδος, η παρακολούθηση με παρουσίες συμπίπτει χρονικά με την προετοιμασία, για μια μεγάλη διοργάνωση ή και με την ίδια τη διοργάνωση, δηλαδή, να συμπίπτει τις ίδιες ημέρες;

 Τέλος, για το άρθρο 63, που αφορά τις προϋποθέσεις λειτουργίας των κέντρων γιόγκα. Τοποθετηθήκαμε και σε προηγούμενη συνεδρίαση, επανερχόμαστε. Θεωρούμε, ότι πρόκειται για σκανδαλώδη και φωτογραφική διάταξη. Η γνώμη μας είναι ότι πρέπει να αποσυρθεί. Δεν μπορεί να λειτουργεί ένας τέτοιος χώρος γιόγκα, χωρίς βασικές προϋποθέσεις λειτουργίας, κτιριολογικών στοιχείων και μέτρων ασφαλείας, όπως ισχύει για τα γυμναστήρια. Εκτός όλων των άλλων, πρέπει να οριστεί τι είναι γιόγκα και τι περιλαμβάνει. Πώς θα ελέγχεται η αποκλειστική παροχή υπηρεσιών εκμάθησης και πρακτικής γιόγκα και ποιες θα είναι οι ποινές, αν δεν γίνεται αποκλειστική παροχή υπηρεσιών εκμάθησης και πρακτικής γιόγκα; Να τηρούνται όλες αυτές οι κτιριολογικές προϋποθέσεις, να αποδοθεί δικαίωμα διδασκαλίας γιόγκα σε πτυχιούχους φυσικής αγωγής και αθλητισμού πανεπιστημιακής εκπαίδευσης, υπό την προϋπόθεση, ότι έχουν διδαχθεί το αντίστοιχο μάθημα. Αυτά, κύριε Πρόεδρε. Ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κ. Συντυχάκη. Το λόγο θα λάβει ο Ειδικός Αγορητής της Ελληνικής Λύσης, ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Σας ευχαριστώ θερμά, κύριε Πρόεδρε. Κύριε Υπουργέ, κυρίες και κύριοι συνάδελφοι. Πολλές φορές έχει αλλάξει ο νόμος για την οπαδική βία. Ρίχνοντας μια ματιά, θα δούμε πάμπολλες αλλαγές από το 2002, το 2004, το 2008, το 2009, το 2015, το 2019, φτάσαμε στο 2021, αισίως το 2022. Σίγουρα, η λεπτομέρεια κάνει τη διαφορά. Αν θέλουμε να βελτιώσουμε το επίπεδο στον αθλητισμό, που δεν είναι αγγελικά πλασμένος, η κοινωνία μας δεν είναι αγγελικά πλασμένη, θα πρέπει να γίνουν ριζικές τομές και θα πρέπει γενικότερα να εμφυσήσουμε παιδεία και εκπαίδευση συνάμα.

Σήμερα, καθώς είναι και η παγκόσμια Ημέρα της Γυναίκας, θα ήταν ευτύχημα να έχουμε περισσότερες γυναίκες στον αθλητισμό, αλλά περισσότερες γυναίκες σε καίρια πόστα λήψης αποφάσεων. Πραγματικά, το θηλυκό μυαλό χρειάζεται στον αθλητισμό, χρειάζεται και στο θέμα, που συζητάμε σήμερα, για να μπορέσει πραγματικά να ανορθώσει επίπεδο. Είναι καλό που έχουμε αναπληρώτρια Πρόεδρο της Super League γυναίκα. Δεν τη γνωρίζω, διάβασα το βιογραφικό της, την Κάτια Κοξένογλου. Είναι πολύ σημαντικό, διότι μπορεί να γίνει η διαφορά.

Τώρα, απέναντι σε όλο αυτό, κύριε Υπουργέ, για να είμαστε χρήσιμοι και εμείς, ως Ελληνική Λύση, θα σας καταθέσουμε συγκεκριμένες προτάσεις, που μπορεί να φαίνονται «μικρές», αλλά μπορεί να είναι ουσιαστικές για να αποτρέψουμε φαινόμενα βίας γενικότερα στο μέλλον.

Η βία πάντα θα υπάρχει. Το θέμα είναι το προλαμβάνειν. Πάντα είναι το ιδεατό έναντι του θεραπεύειν. Να μπορέσουμε να αλλάξουμε αυτό το επίπεδο. Γι’ αυτό λέμε ότι και οι γονείς θα πρέπει να έχουν τις κατάλληλες γνώσεις για το πώς θα συμπεριφέρονται, σε ένα οικογενειακό περιβάλλον, στα παιδιά τους, όταν θα δείχνουν τέτοια σημεία παραβατικότητας και άκρατου φανατισμού. Είναι καλό να μην ξεχνάμε αυτά τα θύματα. Ο Άλκης ήταν το θύμα, πριν από λίγες ημέρες, που επιτέλους θα πρέπει να είναι ένα ορόσημο, αν θέλετε, για να μπορέσουμε να ελπίζουμε, σε ένα καλύτερο μέλλον. Χωρίς να ξεχνάμε όμως, ότι τα τελευταία τριάντα χρόνια, είχαμε αρκετά θύματα στην οπαδική βία. Να θυμηθεί κάποιος τον Άρη Δημητριάδη, τον Χαράλαμπο Μπλιώνα, να θυμηθεί τον Λιόντα, τον Μιχάλη Φιλόπουλο και όλα τα παιδιά, που έπεσαν θύματα, δεν πρέπει να τα ξεχνάμε και να κρατάμε το ονοματεπώνυμο τους. Δηλαδή, δεν πρέπει να ξεχνιέται η προσωπογραφία τους, αλλά να περνάει στον εγκέφαλο για την αδικία, αυτή την κατάφωρη αδικία, που ήταν θύματα της βίας. Θυμάμαι, υπήρχαν άνθρωποι, που δεν είχαν καν σχέση με το χώρο του ποδοσφαίρου, όπως και ο 18χρονος Άρης Δημητριάδης, πριν πάρα πολλά χρόνια, ήταν αθλητής ποδηλασίας, ο Χαράλαμπος Μπλιώνας, που τυχαία βρέθηκε στο Αλκαζάρ και πάει λέγοντας. Η βία είναι τυφλή, καταδικαστέα, αποτρόπαια. Ειδεχθέστατα εγκλήματα, μέσα σε αθλητικούς χώρους και όχι μόνο. Καλά είναι αυτά τα θύματα να τα θυμόμαστε. Τουλάχιστον, ονομαστικά να τα γνωρίζουν οι επόμενες γενιές από μικρή ηλικία, να αποτυπώνονται στον εγκέφαλο, για να μπορέσουμε πραγματικά να αποτρέψουμε νέα τέτοιου είδους φαινόμενα, ενός στείρου, θα λέγαμε, φανατισμού, όπου χάνεται οποιαδήποτε ανθρώπινη διάσταση και υπόσταση.

 Σε ό,τι αφορά τα άρθρα, αναφερθήκαμε και θα έχουμε την ευκαιρία να αναφερθούμε. Εκφράζουμε επιφυλάξεις, διότι δεν υπάρχει αποτελεσματικότητα σε ορισμένα σημεία, για τα οποία πιστεύουμε ότι θα έπρεπε να έχουμε αυτό το αυστηρό πλαίσιο, για να παταχθεί η βία. Είμαστε σύμφωνοι, κύριε Υπουργέ, στα άρθρα, που μιλάνε για αυστηρές ποινές, όπως το 1, το 2, το 3, το 4, η εφαρμογή των ποινών στο 5, σε ένα αυστηρό πλαίσιο, στο 6 εκφράζουμε επιφυλάξεις. Βέβαια, εσείς αναφερθήκατε και στο ψηφιακό μητρώο, αλλά θέλαμε άλλου είδους κυρώσεις γι’ αυτούς, που δεν θα προβούν στις απαραίτητες εγγραφές και, κυρίως, για τους υπευθύνους λεσχών. Στο άρθρο 7, προσπαθεί να καλυφθεί ένα δικονομικό κενό με πρόστιμα, τα οποία δεν πρέπει να ακυρώνονται. Αλλά εμείς πιστεύουμε αυτό, που είπα και ως Ελληνική Λύση, στις προηγούμενες συνεδριάσεις, για να υπάρχει πιο ουσιαστικός έλεγχος, να μην ξεφεύγει η κατάσταση, παρόλο που εσείς είπατε πως θα λειτουργούν τα παραρτήματα, επιμένουμε ότι το παράρτημα δεν βοηθάει. Μία λέσχη, για να υπάρχει ένας πιο ουσιαστικός έλεγχος, να μην ξεφεύγει, με τους δορυφόρους, η κατάσταση.

Πρέπει να είναι αυστηρές ποινές. Αυτό που λέει ο κόσμος. Αλλάζει κάπου το νομικό πλαίσιο, όπως γίνονται και κάποιες τροποποιήσεις, όπως για παράδειγμα, πάω στο τελευταίο άρθρο το 68, το 187 του Ποινικού Κώδικα και η μη αναστολή του άρθρου 99, επίσης του Ποινικού Κώδικα, είναι αυτό που λέει ο κόσμος ότι: «Θα τιμωρηθεί, επιτέλους, ο θύτης; Θα μπει κανείς φυλακή;». Το λέει γενικότερα για την κοινωνία μας. Θα γίνει επί του πρακτέου ή θα έχουμε την αναστολή της αναστολής, ώ αναστολή; Πρόσφατο παράδειγμα, ο αρμόδιος εισαγγελέας επί αθλητικών θεμάτων έστειλε ένα έγγραφο στους συναδέλφους τους στα πρωτοδικεία να μην κωλυσιεργούν. Αυτό σημαίνει πολλά. Δεν μπορεί να περνάει ο καιρός, να είναι άλλος έξω, απλά να κάνει τη ζωή του, που λέει και ο κόσμος και να παραμένει ατιμώρητος. Άρα, είμαστε υπέρ ενός αυστηρού πλαισίου επί του πρακτέου και να εκδικάζονται τέτοιου είδους υποθέσεις, τάχιστα. Βάζετε κάποιους περιοριστικούς όρους. Δεν μπορούν να μετατραπούν σε εργασίες κοινωφελούς χαρακτήρα, αλλά επιμένουμε και είμαστε θετικοί σε αυτά τα άρθρα, επαναλαμβάνω, που μιλούν για την εφαρμογή αυστηρού πλαισίου. Για να μπορέσει να αποτρέψει το αυστηρό ποινικό πλαίσιο ενέργειες μελλοντικές. Να ξέρει ο άλλος ότι οι ποινές θα είναι αυστηρές, ότι θα αποδοθούν ευθύνες, διότι είναι πολυπαραγοντικό ζήτημα.

Το καλύτερο που διάβασα για την οπαδική βία σε διάφορα σχόλια, παρομοιάζεται, ως ένας αγώνας μπάσκετ, καλαθοσφαίρισης, όπου ο τελευταίος παίκτης κάνει το νικηφόρο καλάθι και πέφτουν όλοι επάνω σε αυτόν τον παίκτη, δηλαδή, το ανάθεμα γίνεται, πέφτει, στον παίκτη αυτόν, ξεχνώντας τις αδυναμίες και τα λάθη, που έγιναν από το σύνολο της ομάδας. Δηλαδή, αποδιοπομπαίος τράγος, εξιλαστήριο θύμα; Αυτό γίνεται με τη βία. Οι υπεύθυνοι ζητούν ευθύνες από τους υπεύθυνους. Υπάρχει ένας κυκεώνας, εδώ και χρόνια. Δεν αποδίδονται ευθύνες. Πέφτουν όλοι σε ένα εξιλαστήριο, ενδεχομένως, θύμα και τα ρίχνουν όλα σε αυτόν. Είναι ένα πολυπαραγοντικό κοινωνικό φαινόμενο, που ξεκινάει, αν θέλετε, από το σπίτι, πάει στο σχολείο, πάει στο σύλλογο της γειτονιάς, πάει στις παρέες της γειτονιάς, πάει στο καφενείο της γειτονιάς, πάει στο κυλικείο του γηπέδου και ούτω καθεξής. ‘Άρα, λοιπόν, τα ψιλά γράμματα θα κάνουν τη διαφορά στο συγκεκριμένο νομοσχέδιο. Είναι αυτό που λέμε ότι η λεπτομέρεια κάνει τη διαφορά. Από κινήσεις έξυπνες, που μπορούν να γίνουν, με ευαισθησία, ανθρωπισμό και παιδεία, μπορεί να αλλάξει αυτό το επίπεδο. Γι’ αυτό λέμε, κάντε ομάδες γονέων, κατά τα πρότυπα απεξάρτησης από ναρκωτικές ουσίες, που υπάρχουν στους ΟΤΑ, στους Οργανισμούς Τοπικής Αυτοδιοίκησης, σε γονείς. Να ξέρει η μάνα, ο πατέρας, ο παππούς και η γιαγιά, αν θέλετε, τι να πει στο παιδί. Τώρα, ο παππούς και η γιαγιά πάει μακριά η βαλίτσα, που λέμε. Έπρεπε, ήδη, οι γονείς και θα πρέπει, τουλάχιστον, οι νέοι γονείς να έχουν την εκπαίδευση, να ξέρουν πώς να συμπεριφερθούν, πώς να κάνουν διάλογο με το παιδί τους, όταν βλέπουν ότι αυτό εκτρέπεται, ότι φανατίζεται, ότι βρίζει. Υπάρχουν τέτοιου είδους σημεία.

Υπάρχουν τέτοιου είδους σημεία, αλλά θα πρέπει να ξέρει ως γονέας, όπως και σε ένα παιδί, που είναι υπό την επήρεια τοξικών ναρκωτικών ουσιών, να υπάρχει μία ανάλογη συμπεριφορά. Πώς θα γίνει αυτό; Η Γενική Γραμματεία Αθλητισμού θα είναι, το Υπουργείο θα είναι, κύριε Υπουργέ, να ενσωματώσει τέτοιου είδους σεμινάρια, σε συνεργασία με τους ΟΤΑ, να γίνουν ομάδες γονέων αντιμετώπισης και πρόληψης παιδιών, που θα φανατίζονται και υπάρχουν τα φαινόμενα αυτά, που καταλήγουν στην οπαδική βία.

Για τον εθελοντικό αθλητισμό είναι θετικό. Όταν ο αθλητής προσφέρει εθελοντικά τις υπηρεσίες του, αισθάνεται μια χαρά παραγωγικότητας, δημιουργίας, προσφοράς χαρακτηριστικό παράδειγμα – καλώς το είπε ο κύριος Υπουργός – οι Ολυμπιακοί Αγώνες. Όλα, τα περισσότερα, γίνονται με όμορφες παρέες και με εθελοντές. Δεν θα ξεχάσω, όταν πήραμε το τρόπαιο, στην εποχή του Γκάλη, του Καμπούρη, του Γιαννάκη, του Φιλίππου, του Χριστοδούλου και με προπονητή τον Κώστα Πολίτη, ο Παναγιώτης Γιαννάκης είχε πει «το καταφέραμε, γιατί ήμασταν μία όμορφη παρέα».

Όλα με παρέες γίνονται, όλα με εθελοντές γίνονται, με τάση για δημιουργία και προσφορά και πρέπει να τους επιβραβεύουμε. Και την κατάλληλη υποδομή πρέπει να έχουν και την κατάλληλη εκπαίδευση και βέβαια και τις άδειες, που πρέπει να έχουν οι άνθρωποι, δηλαδή, μία ηθική ανταμοιβή από το ίδιο το Κράτος, αλλά να μη μένει απλά στο χειροκρότημα. Είναι οι εθελοντές, οι οποίοι πρέπει να αποτελέσουν πρότυπο και παράδειγμα προς μίμηση και βέβαια οι υποχρεώσεις, που έχουν, τα έξοδα, που πρέπει να έχουν και φυσικά οι ποινές, όταν υπάρχει δόλος ή βαριά αμέλεια.

Στον πνευματικό αθλητισμό κρίνεται θετικό το βήμα, διότι ο πνευματικός αθλητισμός, αυτή ώσμωση, όμως, από μία προσωπική επαφή, σε έναν φυσικό χώρο κατάλληλα διαμορφωμένο, πραγματικά δημιουργεί κριτική σκέψη, γυμνάζει τον εγκέφαλο οξύνει τον εγκέφαλο. Είναι αυτό που λέει η λέξη «πνευματικός αθλητισμός», αν δεν μπορεί τουλάχιστον να γυμνάζει το σώμα του για το «Χ» λόγο, τουλάχιστον ο πνευματικός αθλητισμός, είτε το σκάκι είτε το άθλημα του μπριτζ και άλλα, μπορούν πραγματικά να δημιουργήσουν πολίτες βαθιά και ορθά σκεπτόμενους, από το να φύγουν από την απομόνωση του συνδρόμου της μοναξιάς του πλήθους του διαδικτύου. Ναι, στον πνευματικό αθλητισμό και ό,τι αυτό φέρνει. Το λέει και η λέξη, δημιουργεί μια ψυχοσωματική ηρεμία, γαλήνη και υγεία στα κύτταρα του ανθρώπου.

Μπορεί ο Υπουργός να παρουσίασε τα κράτη, που έχουν αυτόν τον ηλεκτρονικό αθλητισμό, πείτε το όπως θέλετε, αλλά εμείς εκφράζουμε την αντίθεσή μας, γιατί πιστεύουμε ότι είναι εθισμός του εγκεφάλου απέναντι σε μία οθόνη ενός υπολογιστή, όπου ξεκινάει ως αθλητικό παιχνίδι, μετατρέπεται, όμως, μετά σε ένα παιχνίδι, το οποίο μπορεί να είναι στοίχημα ή μπορεί να είναι εμπορικού χαρακτήρα. Οι ψυχικές αναλύσεις των επιστημόνων και αυτές από τους επαΐοντες λένε ότι ο τζόγος, δυστυχώς, δεν θεραπεύεται.

Δεν θέλουμε να μεταφέρουμε, παρά τα παγκόσμια πρότυπα και το μεγάλο τζίρο, τον πακτωλό χρημάτων και τον μεγάλο κύκλο χρημάτων, που έχει ο ηλεκτρονικός αθλητισμός. Εκφράζουμε την αντίθεσή μας, διότι πιστεύουμε ακράδαντα ότι θα απομονώσει περισσότερο τον άνθρωπο από νεαρή ηλικία. Δυστυχώς, βλέπουμε τέτοια φαινόμενα, μέσω του διαδικτύου. Ναι μεν, είναι καλό να μην είμαστε ανενημέρωτοι από το διαδίκτυο, αλλά είμαστε όμηροι και δέσμιοι του διαδικτύου και πρέπει να το παραδεχθούμε ότι αυτό δεν έχει ηλικία. Έχουμε παρασυρθεί όλοι. Έχασες στο κινητό σου σήμερα; Έχασες τον κόσμο όλο !

Άρα, λοιπόν, ο ηλεκτρονικός αθλητισμός εγκυμονεί κινδύνους, για να έχουμε αυτή την τριβή, αυτόν τον εθισμό, αυτή την επαφή με έναν ηλεκτρονικό υπολογιστή, με μία εικονική πραγματικότητα, η οποία, όμως, μπορεί να μας οδηγήσει σε ατραπούς και σε νεολαία, η οποία αργότερα θα απομονωθεί, γύρω από το ηλεκτρονικό παιχνίδι και ό,τι αυτό συνεπάγεται. Ο αθλητισμός θα θέλει το χώρο του. Θέλει τη φυσική του παρουσία, θέλει την οσμή του ιδρώτα, να το πω έτσι απλά, «sudore», όπως λένε οι Ιταλοί, πάνω στο θέμα του αθλητισμού, για να μπορέσουμε, επιτέλους, να έχουμε αποτελέσματα.

Υπάρχουν κάποια άρθρα, βέβαια, τα οποία κρίνονται θετικά, όπως το άρθρο 44, για τις γενικές συνελεύσεις, που θα γίνονται εκεί σε ό,τι αφορά ότι θα πρέπει να φέρει αθλητική αναγνώριση ένα σωματείο και να έχει εγγραφεί στο μητρώο αθλητικών, κατά τα δύο από τα τρία προηγούμενα χρόνια. Είναι μία διάταξη που γίνεται πιο ακριβής, καθώς, διακρίνει την τακτική γενική συνέλευση από την έκτακτη. Εύλογο να διεξάγεται και η έκτακτη γενική συνέλευση, διότι απλά μπορούν να προκύψουν έκτακτα θέματα. Σε ό,τι αφορά, όμως τη συμμετοχή εκπροσώπων αθλητών και προπονητών, επίσης, για τους εκπροσώπους ποδοσφαιριστών, διαιτητών και προπονητών, εκεί κρατάμε κάποιες επιφυλάξεις, διότι η παρουσία τους μπορεί να επηρεάσει την έκβαση των συνεδριάσεων του Δ.Σ. μιας αθλητικής ομοσπονδίας.

Για τους Ολυμπιονίκες κρίνουμε τη διάταξη θετική. Οι Ολυμπιονίκες πρέπει να επιβραβεύονται. Μας έχουν κάνει υπερήφανους με τη Γαλανόλευκη και την ανάκρουση του Εθνικού Ύμνου. Θα πρέπει να απονέμεται το αξίωμα του Εφέδρου Ανθυπολοχαγού, όχι μόνο στα ατομικά, αλλά και στα ομαδικά αθλήματα, όπως λέγαμε και τις προάλλες. Μας έχουν κάνει υπερήφανους και η καλαθοσφαίριση και η πετοσφαίριση και η υδατοσφαίριση και θα ήταν κρίμα και άδικο να μην επιβραβεύονται, διότι ο αθλητισμός είναι συνέργεια, είναι ομαδικό πνεύμα και δεν πρέπει να εξαιρούνται τα ομαδικά αθλήματα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Άρα, συμφωνείτε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Συμφωνούμε σ΄ αυτό το κομμάτι με τους Ολυμπιονίκες, αλλά φυσικά έχουμε τις άλλες επιφυλάξεις, κύριε Υπουργέ, που σας είπαμε, σε πάρα πολλά ζητήματα. Θα έχουμε την ευκαιρία να τοποθετηθούμε και πιο αναλυτικά στο λίγο χρόνο, που έχουμε, για να συζητάμε αυτό το μεγάλο ζήτημα της οπαδικής βίας. Και φυσικά ό,τι και να κάνουμε, αν δεν γίνεται ένας σωστός έλεγχος και μία οργάνωση στα γήπεδα - όπως για παράδειγμα, δεν νοείται σήμερα ιδιωτική ασφάλεια- τότε, τι την έχουμε, τύποις; Να μπορεί να κάνει και σωματικό έλεγχο - το είπαμε και την άλλη φορά - να αλλάξει το όλο πλαίσιο, για να μπορέσουμε να αποφύγουμε τα χειρότερα.

Σε σχέση με άτομα, τα οποία χρήζουν ιδιαίτερης μεταχείρισης και ενίσχυσης και έχουν σχέση με την αναπηρία, εμείς είμαστε σύμφωνοι, αν και υπάρχουν κάποιες επιφυλάξεις εκεί για κάποιους οργανισμούς και ποιος είναι ο χαρακτήρας τους. Επίσης, υπάρχει επιφύλαξη για συνεργασία, με κάποιους ιδιωτικούς φορείς, που θα υπάρχουν και στον εθελοντικό αθλητισμό.

 Εν κατακλείδι για τον εργασιακό αθλητισμό, θεωρούμε ότι είναι θετικές οι διατάξεις, εκτός από κάποια άρθρα, στα οποία έχουμε κάποιες επιφυλάξεις για κάποιους ιδιώτες και πώς αυτοί θα πιστώνονται κάποια χρήματα, ενδεχομένως. Γενικότερα, όμως, ο εργασιακός αθλητισμός βοηθάει τον άνθρωπο για μεγαλύτερη πνευματική και σωματική υγεία. Αυτό σημαίνει ότι όταν ένας εργαζόμενος αθλείται, αποκτά ομαδικότητα, δημιουργούνται παρέες, φιλίες, γνωριμίες, αλλά σίγουρα η υγεία του είναι καλύτερη, άρα είναι πιο παραγωγικός, απέναντι στο κοινωνικό σύνολο.

Επιφυλασσόμεθα, γενικότερα για το νομοσχέδιο και πιο αναλυτικά θα τοποθετηθώ στην Ολομέλεια, κύριε Πρόεδρε. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Μπούμπα. Το λόγο έχει η Ειδική Αγορήτρια του ΜέΡΑ25, η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Ευχαριστώ, κύριε Πρόεδρε.

Αισίως, φτάσαμε στην τελευταία συνεδρίαση της Επιτροπής μας για το συγκεκριμένο νομοσχέδιο με τη β΄ ανάγνωση, ενόψει της αυριανής συνεδρίασης της Ολομέλειας.

Η διαδικασία στην Επιτροπή δεν έφερε, μέχρι τώρα, τουλάχιστον, ουσιαστικές αλλαγές στην αρχική μορφή του νομοσχεδίου τόσο στη γενική του εικόνα όσο και στις μεμονωμένες διατάξεις του.

Η διαδικασία ακρόασης των φορέων, τουλάχιστον κατά το μέρος, που δεν αποτελούσε την αναμενόμενη υποστήριξή τους, με απλή επανάληψη της επιχειρηματολογίας του Υπουργείου, ανέδειξε, κατά την άποψή μας, τα προβλήματα συγκεκριμένων ρυθμίσεων.

Οι προηγούμενες τοποθετήσεις μας διατηρούν, κύριε Πρόεδρε, ακέραιη την ουσία τους, αφού δεν έχουν μεταβληθεί τα δεδομένα και, με βάση όσα μέχρι τώρα έχουμε στα χέρια μας, δεν υπάρχει λόγος ανασκευής ή επανατοποθέτησης από μέρους μας. Δεν πιστεύω προσωπικά ότι έχει νόημα να αναφερθούμε στο να επαναλάβουμε την επιχειρηματολογία μας, για να επιβεβαιώσουμε τις θέσεις μας. Συνεπώς, δεν έχουμε και κανέναν λόγο να κάνουμε κατάχρηση του χρόνου της Επιτροπής.

 Εκφράσαμε αναλυτικά τη θέση μας επί της αρχής, με τις ισχυρές επιφυλάξεις μας τόσο για τη στενά κατασταλτική αντίληψη του πρώτου Μέρους του νομοσχεδίου όσο και για την αντίληψη, που διέπει τα υπόλοιπα μέρη του. Η ψήφος μας, λοιπόν, επί της αρχής είναι αρνητική για όλους τους λόγους, που έχουμε, ήδη, εκθέσει.

Όσον αφορά στην ψήφο μας κατ΄ άρθρο, επιφυλασσόμαστε για την Ολομέλεια, ελπίζοντας ότι θα υπάρξουν και οι απαραίτητες τροποποιήσεις, όπως αυτές προέκυψαν και από τις εργασίες της Επιτροπής.

Πέρα από όλα αυτά, που έχουμε ήδη πει, θα ήθελα μόνο να κάνω μια ύστατη έκκληση στον κύριο Υπουργό για το θέμα των μητρώων. Ας μην τα ξεπεράσετε, κύριε Υπουργέ, με ελαφριά την καρδιά για λόγους, που δεν αφορούν στην ουσία της δραστηριότητας των σωματείων, αλλά μόνο στον τρόπο λειτουργίας του συστήματος. Είναι άδικο και είναι επιβλαβές για τον ελληνικό αθλητισμό να στερηθούν το δικαίωμα επιβίωσης τα σωματεία. Δώστε, κύριε Υπουργέ, τη δυνατότητα συμπλήρωσης του μητρώου και για το 2021, όπως πρέπει να γίνει.

Κατέθεσα, επίσης, κύριε Υπουργέ, εμπρόθεσμη τροπολογία για την τροποποίηση του άρθρου 7 του Καταστατικού της Εθνικής Ολυμπιακής Επιτροπής, όπως την προτείνει η ίδια η Εθνική Ολυμπιακή Επιτροπή και όπως έχει εγκριθεί από τη Διεθνή Ολυμπιακή Επιτροπή. Αποβλέπει στο να μη νοθεύεται η βούληση των Γενικών Συνελεύσεων των ομοσπονδιών και να αναπληρώνει - θέλω να το τονίσω αυτό - το αναπληρωματικό μέλος το τακτικό, σε περίπτωση θανάτου, παραίτησης ή άλλου λόγου έκπτωσης του τακτικού μέλους. Θεωρώ ότι πρέπει να την κάνετε δεκτή, για να μην θεωρηθεί ότι μεροληπτείτε, υπέρ συγκεκριμένου προσώπου, δημιουργώντας πρόβλημα στα εσωτερικά της ομοσπονδίας.

Για το Εθνικό Κέντρο Νεότητας Σίφνου, εξακολουθούμε να πιστεύουμε ότι πρέπει να αποσυρθεί το άρθρο 64 για τους λόγους, που εξηγήθηκαν, σε προηγούμενες συνεδριάσεις και που θα επαναλάβω και θα προσθέσω περισσότερα πράγματα στην Ολομέλεια.

Θέλω, επίσης, να αναφερθώ ειδικά και στο άρθρο 56Δ του ν. 2725/1999, που προσθέτετε με αυτό το νομοσχέδιο, ότι για κάθε αθλητική συνάντηση ή αγώνισμα, που καλλιεργείται από Εθνική Αθλητική Ομοσπονδία με ειδική αθλητική αναγνώριση, θα πρέπει να απαιτείται η προγενέστερη έγκριση της οικείας ομοσπονδίας, ανεξάρτητα από το αν περιλαμβάνεται στο επίσημο αγωνιστικό πρόγραμμα της οικείας ομοσπονδίας.

Το άρθρο 27 του ν. 2725/1999, όπως ισχύει, προβλέπει ότι με γενικούς ή ειδικούς κανονισμούς, που ψηφίζει η Γενική Συνέλευση των μελών κάθε αθλητικής ομοσπονδίας του οικείου αθλήματος ή του οικείου κλάδου άθλησης, τίθενται οι κανόνες, που ισχύουν για όλα τα θέματα, που αφορούν την οργάνωση και τη διεξαγωγή του αθλήματος ή των αθλημάτων, που υπάγονται σε αυτή, καθώς και κάθε άλλη σχετική λεπτομέρεια. Θα αναφερθώ ειδικά στον ΣΕΓΑΣ.

Ο ΣΕΓΑΣ, κύριε Υπουργέ, είναι κατά τον νόμο η οικεία ομοσπονδία να διεξάγει ή να εγκρίνει δρομικούς αγώνες, που διεξάγονται εκτός σταδίου, δηλαδή, αγώνες σε δημόσιο δρόμο, αγώνες υπεραποστάσεων, αγώνες σε ανώμαλο έδαφος και σε βουνό, προκειμένου να τηρούνται οι απαραίτητες ελάχιστες προδιαγραφές των διεθνών ομοσπονδιών, που απαιτούνται για τη διεξαγωγή αυτών των διοργανώσεων. Θα αναφέρω, ενδεικτικά, τη συνδρομή των αναγκαίων προϋποθέσεων ασφαλείας αθλουμένων και θεατών, τη δυνατότητα απρόσκοπτης προσέλευσης στην αθλητική εγκατάσταση και εκκένωσή της από τους θεατές και τη δυνατότητα προσπέλασης οχημάτων έκτακτης ανάγκης, την ύπαρξη και λειτουργία του ελάχιστου απαραίτητου ιατρικού και υγειονομικού εξοπλισμού, την καταλληλότητα των περιφράξεων και των χώρων υγιεινής, την υποστήριξη των συμμετεχόντων, όπως είναι π.χ. η τροφοδοσία κ.τ.λ., την εγκυρότητα των διοργανώσεων, την ποιότητα των αγώνων, την ελαχιστοποίηση της όχλησης του κοινού, την προστασία των αθλητών και των αθλουμένων, χρόνος και χρήματα για λαμβανόμενες υπηρεσίες, που αποδίδονται, την έκδοση επίσημου αγωνιστικού προγράμματος, το οποίο συμβάλλει στη σωστή κατανομή των διοργανώσεων ανά Περιφέρεια, την αποφυγή διοργάνωσης στην ίδια πόλη, στις ίδιες ή στις κοντινές ημερομηνίες, φαινόμενα, τα οποία πολύ συχνά έχουμε παρατηρήσει.

Ο ΣΕΓΑΣ, κύριε Υπουργέ, μπορεί να φιλοξενήσει στο αγωνιστικό του καλεντάρι όλες τις αθλητικές συναντήσεις - περίπου 500 διοργανώσεις κάθε χρόνο, με 900 αγωνιστικές διαδρομές - με τον αναγκαίο όρο ότι τηρούνται οι απαραίτητες ελάχιστες προδιαγραφές των αρμοδίων διεθνών ομοσπονδιών, από τις οποίες έχει και την άδεια, φυσικά. Κάθε αθλητική συνάντηση δρομικών αθλητικών δραστηριοτήτων θα πρέπει να υπάγεται, αυτομάτως, στο αγωνιστικό καλεντάρι της ομοσπονδίας και να ακολουθεί τις ίδιες διαδικασίες, που υπάρχουν, για τις υπόλοιπες διοργανώσεις. Εδώ εισάγεται ένα καθεστώς, όπου θα υπάρχουν διαφορετικά μέτρα και σταθμά, για τις αθλητικές συναντήσεις δρομικών αθλητικών δραστηριοτήτων. Αυτές που η άδεια διεξαγωγής αθλητικής συνάντησης χορηγείται, με βάση το ισχύον νομοκανονιστικό πλαίσιο και αυτές, που θα διοργανώνονται, κατ’ εξαίρεση, από διάφορους φορείς, που έχουν λάβει πιστοποίηση από τη Γενική Γραμματεία Αθλητισμού, χωρίς να υπάρχει έλεγχος των απαραίτητων ελάχιστων προδιαγραφών.

Στην πραγματικότητα, ανοίγει ένα παράθυρο για τη διοργάνωση αθλητικών συναντήσεων, δρομικών αθλητικών δραστηριοτήτων και λειτουργιών, που δεν θα είναι σύμφωνες με τους κανονισμούς των αθλητικών Ομοσπονδιών ή με όσα ρητά ορίζονται από τις διεθνείς Ομοσπονδίες και στην προκειμένη περίπτωση, από την Παγκόσμια Ομοσπονδία του Στίβου.

Και ρωτάω, λοιπόν, ποιοι φορείς θα πιστοποιούνται από τη Γενική Γραμματεία για τη διοργάνωση δρομικών δραστηριοτήτων; Ποιοι θα είναι οι φορείς του δημοσίου; Παραδείγματος χάρη, θα είναι η περιφέρεια; Θα είναι δήμος ή κάποιος άλλος; Ή θα είναι σωματεία, εταιρείες και εμπορικές επιχειρήσεις, που θα πιστοποιούνται για τη διοργάνωση των δρομικών δραστηριοτήτων;

Αυτά, κ. Πρόεδρε, προς το παρόν. Για τα υπόλοιπα θα μιλήσω αναλυτικότερα στην Ολομέλεια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Σακοράφα.

Τον λόγο έχει ο κ. Κωτσός.

 **ΓΕΩΡΓΙΟΣ ΚΩΤΣΟΣ:** Σας ευχαριστώ πολύ, κύριε Πρόεδρε. Παγκόσμια Ημέρα της Γυναίκας, σήμερα και οφείλω να σημειώσω ότι η πανδημία ανέδειξε και μια νέα μορφή κοινωνικής και οικογενειακής βίας. Όλη αυτή η πίεση, που ένιωσε η κοινωνία μας, κάτω από το βάρος της πανδημίας και των υγειονομικών μέτρων, δυστυχώς, μετρά και πάρα πολλά θύματα, εκ των οποίων οι περισσότερες είναι γυναίκες.

Και θα ήθελα να σταθώ και σε αυτό το σημείο, λέγοντας πως όταν η γυναίκα θα πάψει να αποκαλείται «αδύναμο φύλο», τότε, επί της ουσίας και εν τοις πράγμασι, θα έχουμε πετύχει την ισότητα και την ισοτιμία της γυναίκας, σε όλους τους χώρους, στην οικογένεια, στην εργασία, στην πολιτική, στον αθλητισμό, γιατί όχι, και είναι η θέση, που πραγματικά αξίζει στη γυναίκα.

Εδώ να σημειώσω και το εξής. Ορθά το νομοσχέδιο αναφέρεται στην οπαδική βία, διότι δεν υπάρχει ο όρος κατ΄ εμέ «αθλητική βία».

Και το λέω αυτό, διότι στην πλειοψηφία των αθλημάτων δεν έχουμε βία. Ούτε στις παγοδρομίες έχουμε οπαδική βία, ούτε στο στίβο, ούτε στην κολύμβηση, ούτε στο Badminton, ούτε στο Water Polo. Έχουμε, όμως, οπαδική βία στα αθλήματα, που συγκεντρώνουν μεγάλους όγκους οπαδών, ποδόσφαιρο, και σε φθίνουσα σειρά, ανάλογα με τους οπαδούς, που προσελκύουν αυτά τα αθλήματα.

Πρόκειται, βεβαίως, για ένα κοινωνικό φαινόμενο, που οι ειδικοί επιστήμονες το μελετούν, εδώ και πάρα πολλά χρόνια και που κατ΄ εμέ δεν έχει μόνο ταξικό πρόσημο, όπως ακούστηκε πιο πριν.

Είμαι, βέβαιος ότι η οπαδική βία υπήρχε και στις ομάδες και στους φιλάθλους των χωρών του πάλαι ποτέ υπαρκτού σοσιαλισμού.

 Είναι ένα φαινόμενο, που ξεκινάει, περίπου στη δεκαετία του ΄70, όταν έχουμε τα πρώτα φαινόμενα, τα πρώτα κρούσματα, τις πρώτες αντιπαραθέσεις μεταξύ οπαδών. Το 1980, τη δεκαετία του ΄80, υπάρχει μια πυροδότηση αυτού του φαινομένου, με αποκορύφωμα το ‘ 85, στον αγώνα του Hazel, μεταξύ της Λίβερπουλ και της Γιουβέντους, όπου πραγματικά αφυπνίστηκε το σύνολο και της αθλητικής οικογένειας, αλλά και της παγκόσμιας κοινής γνώμης. Και τότε, για πρώτη φορά, η Ευρώπη άρχισε να επεξεργάζεται νομοθετήματα, που είχαν να κάνουν με την αντιμετώπιση της οπαδικής βία, τα οποία, κατά κύριο λόγο, ήταν κατασταλτικά και είχαν τιμωρητικό χαρακτήρα.

Τη δεκαετία του ΄90, περάσαμε σε νέου τύπου αντιμετώπιση, αν θυμάστε με τις νεκρές ζώνες, από το 2000 και μετά έχουμε το ηλεκτρονικό εισιτήριο. Και φυσικά, φτάνουμε στα σημερινά φαινόμενα, που τα είδαμε και προχθές, στο Μεξικό, όπου πραγματικά νιώσαμε όλοι και αποτροπιασμό και λύπη, αλλά και ταυτόχρονα την ανάγκη αυτό το φαινόμενο να το αντιμετωπίσουμε, ουσιαστικά και αποφασιστικά.

 Η Κυβέρνηση μας περίμενε τα γεγονότα της Θεσσαλονίκης, για να λειτουργήσει σε αυτή την υπόθεση;

 Θυμίζω, ότι σε ουδέτερο χρόνο, σε νεκρό χρόνο, ήρθε η «Σύμβαση Macolin» να επικυρωθεί από τη Βουλή, όπου είχε μια σειρά από μέτρα αντιμετώπισης και της οπαδικής βίας.

Μέσα από την καταγραφή των λεσχών, γιατί μέσα από τις λέσχες των φιλάθλων, που πολλές φορές ήταν και αχαρτογράφητες, χρησιμοποιούσαν το brand name των ομάδων εν αγνοία τους. Δε μπορούν οι ομάδες να επιτρέπουν σε κανέναν να χρησιμοποιεί το σήμα τους, το όνομά τους, χωρίς να έχουν ευθύνη και έλεγχο αυτών των λεσχών και βεβαίως την καταγραφή και των ανθρώπων, που κινούνται, ανδρώνονται και λειτουργούν, μέσα σε αυτές τις λέσχες και που δημιουργούν αυτού του είδους τα φαινόμενα, τα ακραία φαινόμενα, που μας λυπούν όλους και μας κάνουν να σκεφτόμαστε αρνητικά, πολλές φορές, για το αν θα πρέπει να πάμε με την κόρη μας, με το παιδί μας ή μαζί με τη γυναίκα μας, στο γήπεδο και ιδιαίτερα στο γήπεδο του ποδοσφαίρου.

Βεβαίως, ο θάνατός του Άλκη πυροδότησε νέες εξελίξεις και προς αυτή την κατεύθυνση το Υπουργείο Αθλητισμού, σε συνεργασία και με τα Υπουργεία Δικαιοσύνης και Προστασίας του Πολίτη, επεξεργάζεται νέα μέτρα, πιο σύγχρονα, πιο ουσιαστικά, πιο αποτελεσματικά, για να έχουμε μείωση του συγκεκριμένου φαινομένου.

Θα έλεγα, όμως, κύριε Υπουργέ, ότι σε αυτή τη διαδικασία θα πρέπει να εμπλέξουμε και το Υπουργείο Παιδείας, γιατί κυρίαρχα το ζήτημα της βίας είναι ζήτημα παιδείας και εκπαίδευσης και μεγάλη δουλειά, ουσιαστική δουλειά μπορεί να γίνει, μέσα στο σχολείο, μέσα στο μάθημα της φυσικής αγωγής και όχι μόνο, όπου, πραγματικά, το ευ αγωνίζεσθαι θα πρέπει να είναι το κυρίαρχο. Θα πρέπει μέσα από εκεί να ενσωματώνεται και η λειτουργία του παιδιού, όχι μόνο ως αθλητής, αλλά ως φίλαθλος, ως οπαδός, ως άνθρωπος, που πάει να απολαύσει και να χαρεί το γήπεδο.

Ξέρετε, σε αυτή τη διαδικασία, δεν εμπλέκεται μόνο η πολιτεία, δεν εμπλέκονται μόνον οι παράγοντες του αθλητισμού, που πολλές φορές αξιοποίησαν αυτές τις λέσχες και αυτή τη διάθεση της κοινωνίας και των ανθρώπων να συγκεντρώνονται σε ομάδες και να εκφράζονται, μέσα από ομάδες, προκειμένου να ασκήσουν τις δικές τους πιέσεις, όπου ήθελαν να τις ασκήσουν, εμπλέκεται το ίδιο το σωματείο, εμπλέκονται οι αθλητές των σωματείων, που με τη δράση τους, ως πρότυπα και ως σύμβολα της κοινωνίας, μπορούν να περάσουν μηνύματα, μπορούν να περάσουν σημειολογία συμπεριφοράς, εμπλέκονται οι προπονητές, εμπλέκονται οι γονείς των παιδιών, όλοι οι γονείς, διότι γαλουχείται μέσα στην οικογένεια η συμπεριφορά του παιδιού, όχι μόνο στο επίπεδο του παιχνιδιού ή του αθλητισμού ή του οπαδού, αλλά και μέσα στην ίδια την κοινωνία. Βέβαια, καθοριστικό ρόλο έχουν και οι καθηγητές φυσικής αγωγής, ως οι καθ’ ύλην αρμόδιοι επιστήμονες για την προαγωγή της επιστήμης της φυσικής αγωγής και του αθλητισμού.

Είμαι βέβαιος ότι πέρα από τα μέτρα, που λαμβάνονται προς την ορθή κατεύθυνση, οφείλω να ομολογήσω, για την αντιμετώπιση της οπαδικής βίας, σε πειθαρχικό επίπεδο, ένα κομμάτι της λειτουργίας μας και της επένδυσής μας θα πρέπει να είναι στην εκπαίδευση της νέας γενιάς, αλλά και των ίδιων των φιλάθλων, μέσα από τις λέσχες τους, ούτως ώστε, με θετικό πρόσημο, να αντιμετωπίζουν τους αθλητικούς αγώνες, να χαίρονται τις αθλητικές συναντήσεις και να δίνουν σε όλους εμάς το δικαίωμα να μπορούμε να πάμε με τους φίλους μας, με την οικογένειά μας και να χαρούμε μια αθλητική διοργάνωση, κυρίως μια ποδοσφαιρική διοργάνωση, διότι, όπως ανέφερα, στην πλειοψηφία των αθλημάτων αυτό συμβαίνει.

Είμαι βέβαιος ότι θα το κερδίσουμε αυτό το στοίχημα, πρέπει να το κερδίσουμε αυτό το στοίχημα, όσο δύσκολο κι αν είναι, γιατί ο αθλητισμός, όχι μόνο δε θρέφει τη βία, αλλά μάλλον είναι η απάντηση στη βία. Η απάντηση μέσα από τη σωστή αθλητική συμπεριφορά, που ξέρει κάποιος να αγωνίζεται, ξέρει να δίνει τη μάχη του, ξέρει να χάνει, ξέρει να κερδίζει και ξέρει να χαίρεται τον αθλητισμό. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κι εμείς ευχαριστούμε.

Πολύ σωστά επισημάνατε το ρόλο της παιδείας, για την αντιμετώπιση του φαινομένου της οπαδικής βίας. Να πω εδώ ότι, επίσης, το φαινόμενο δεν είναι ελληνικό προφανώς, το φαινόμενο είναι διεθνές. Κάνατε μια σωστή ιστορική αναδρομή για την πρόσφατη ιστορία, αλλά ο χουλιγκανισμός έχει τις ρίζες του πολύ παλιότερα, ακόμα και στο 19ο αιώνα είχαμε φαινόμενα από συμμορίες, που δρούσαν, στο πλαίσιο και του ποδοσφαίρου, στην Αγγλία, εκείνη την εποχή.

Ο κ. Αυγενάκης έχει το λόγο.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, να ενημερώσω τους συναδέλφους, ότι έχουν κατατεθεί εμπρόθεσμα οι τροπολογίες, για τις οποίες συγκεντρώνονται οι υπογραφές, γίνεται η προβλεπόμενη διαδικασία, που αφορούν πρώτα απ’ όλα τον ΟΣΕΚΑ, το προσωπικό ομοσπονδιών, διακρίσεις σε ομαδικά αθλήματα, Δ.Ε.Α.Β. και άδεια λειτουργίας των αθλητικών εγκαταστάσεων. Από στιγμή σε στιγμή, λογικά και επίσημα, θα φτάσουν, έχοντας ολοκληρώσει όλη τη διαδικασία, που προβλέπεται. Δεν εξαρτάται από εμάς, εμείς έχουμε κάνει τις προβλεπόμενες ενέργειες, από την Παρασκευή.

Πιο συγκεκριμένα, να σας ενημερώσω, τουλάχιστον, έως ότου έρθουν στα χέρια σας οι διατάξεις, με τη διάταξη, που αφορά τον ΟΣΕΚΑ και σύμφωνα με αίτημα της Ομοσπονδίας Σωματείων Ελλήνων Καλαθοσφαιριστών με Αμαξίδιο, ρυθμίζει τη δυνατότητα να καλλιεργεί πέραν της καλαθοσφαίρισης με αμαξίδιο και τα εξής αθλήματα: Χειροσφαίριση με αμαξίδιο, ράγκμπι με αμαξίδιο, κέλινγκ επί πάγου, με αμαξίδιο και χόκεϊ επί πάγου με αμαξίδιο. Δυστυχώς, στη χώρα μας ο αριθμός των ατόμων με αναπηρία, που συμμετέχουν σε αθλητικές δραστηριότητες, είναι περιορισμένος. Και αυτό παρά το γεγονός, ότι ο αθλητισμός και ιδιαίτερα τα ομαδικά αθλήματα διευκολύνουν την κοινωνική επανένταξη των ατόμων, με αναπηρίες. Στόχος μας είναι ο ΟΣΕΚΑ, με την ήδη σημαντική εμπειρία, που έχει στην καλαθοσφαίριση με αμαξίδιο, να συμβάλλει στην ανάπτυξη, καλλιέργεια, αλλά και διάδοση των τεσσάρων επιπλέον αθλημάτων, που προανέφερα. Είμαστε βέβαιοι ότι η συστηματική καλλιέργεια, μέσω της οργανωμένης ομοσπονδίας, θα προσελκύσει περισσότερα άτομα με αναπηρίες στον αθλητισμό.

Πάμε στη διάταξη, που αφορά το προσωπικό ομοσπονδιών, στο άρθρο 2. Με τον αθλητικό νόμο, άρθρο 30 του νόμου 2725/1999, όπως ισχύει σήμερα, προβλέπεται ο αριθμός για τις συνιστώμενες θέσεις προσωπικού στις αθλητικές ομοσπονδίες, ανάλογα με τον αριθμό των σωματείων, που έχουν στη δύναμή τους. Ως βάση για τον υπολογισμό αυτόν, τίθενται τα 20 σωματεία, νόμιμα, ενεργά και αναγνωρισμένα, τα οποία θεωρούνται τα ελάχιστα για τη σύσταση της Αθλητικής Ομοσπονδίας. Υπάρχει, όμως, κενό νόμου για τις ομοσπονδίες, οι οποίες εκ του νόμου έχουν στη δύναμή τους λιγότερα σωματεία. Τέτοιες ομοσπονδίες είναι η Ελληνική Ομοσπονδία Αθλητισμού Κωφών, η οποία διαθέτει 5 αναγνωρισμένα σωματεία, αλλά θα αυξηθούν. Οι περισσότερες ομοσπονδίες ατόμων με αναπηρίες, οι οποίες μπορούν να συσταθούν, εφόσον έχουν στη δύναμή τους, τουλάχιστον, 5 σωματεία, σύμφωνα με το άρθρο 29 του νόμου 2725/1999. Με τη διάταξη αυτή, καλύπτουμε το κενό, που υπάρχει και δίνουμε λύση στις αθλητικές ομοσπονδίες, που διαθέτουν λιγότερα από 20 σωματεία. Έτσι, σε μια ομοσπονδία, που έχει στη δύναμή της λιγότερα από 20 σωματεία, εφόσον, βεβαίως, ο μικρότερος αριθμός σωματείων προβλέπεται από ειδική διάταξη του νόμου, προβλέπονται 5 οργανικές θέσεις προσωπικού.

Πάμε στο άρθρο 3 των τροπολογιών, διακρίσεις σε ομαδικά αθλήματα. Με τη διάταξη αυτή, διορθώνουμε μια αδικία, που γίνεται εις βάρος διακριθέντων αθλητών σε ομαδικά αθλήματα, σε Ολυμπιακούς Αγώνες ή σε Παγκόσμια και Πανευρωπαϊκά Πρωταθλήματα Ανδρών και Γυναικών. Με το ισχύον πλαίσιο, σε περίπτωση που η Εθνική Ομάδα διακριθεί, αλλά ο αθλητής - μέλος της ομάδας έχει συμμετάσχει σε λιγότερο από τους μισούς αγώνες της διοργάνωσης, τότε για αυτόν τον αθλητή - μέλος της Εθνικής Ομάδας δεν αναγνωρίζεται η διάκρισή του και δεν του απονέμονται τα οικεία προνόμια. Πρόσφατο τέτοιο παράδειγμα είχαμε στους Ολυμπιακούς Αγώνες του Τόκιο, με την Εθνική Ομάδα Υδατοσφαίρισης. Έχουμε, λοιπόν, το εξής οξύμωρο: Υπάρχουν αθλητές της Εθνικής Ομάδας που, εκ των πραγμάτων, δεν μπορούν να συμμετέχουν σε περισσότερους από τους μισούς αγώνες, που απαιτούσε η διάταξη, παρ’ όλο που έχουν συμβολή, με τη συμμετοχή τους στην κατάκτηση μιας διάκρισης. Διορθώνουμε, λοιπόν, αυτή την αδικία και αναγνωρίζουμε τις διακρίσεις και τα προνόμια για όλα τα μέλη της Εθνικής Ομάδας.

Στο άρθρο 4 των τροπολογιών, Διαρκής Επιτροπή για την Αντιμετώπιση της Βίας. Αποδεχόμαστε στις προτάσεις των φορέων, κυρίως, ακούστηκε από την Ελληνική Επιτροπή, αλλά και από άλλους φορείς. Προχωρούμε στην αναγκαία αναμόρφωση και ενδυνάμωση του θεσμικού πλαισίου της Διαρκούς Επιτροπής Αντιμετώπισης της Βίας (ΔΕΑΒ). Με την προτεινόμενη διάταξη, αναμορφώνουμε το θεσμικό πλαίσιο της ΔΕΑΒ, θωρακίζουμε τη θεσμική και λειτουργική της ανεξαρτησία και βελτιώνουμε τη διοικητική τους υποδομή. Ειδικότερα: Αναμορφώνεται η σύνθεση της Επιτροπής, με τη συμμετοχή προσώπων από άλλες ειδικότητες, όπως, π.χ. ένας ομότιμος ή εν ενεργεία Καθηγητής Α΄ Βαθμίδας ή αναπληρωτής ή Επίκουρος καθηγητής Ανώτατου Εκπαιδευτικού Ιδρύματος (ΑΕΙ), με γνωστικό αντικείμενο την εγκληματολογία ή την κοινωνιολογία και ο αναπληρωτής Εισαγγελέας Αθλητισμού της Εισαγγελίας Πρωτοδικών Αθηνών.

Δεύτερον, η θητεία της Επιτροπής γίνεται τετραετής και προβλέπεται περιορισμός δύο θητειών στα μέλη της.

Τρίτον, εισάγεται πρόβλεψη για την καταβολή αποζημίωσης στα μέλη της Δ.Ε.Α.Β., ανά συνεδρίαση.

Τέταρτον, εμπλουτίζεται το έργο της με νέες αρμοδιότητες. Εισάγεται περιορισμός της ευθύνης των μελών της Δ.Ε.Α.Β. και προβλέπεται ότι η Γενική Γραμματέα Αθλητισμού θα υποστηρίζει διοικητικά και λειτουργικά το έργο της.

Πάμε στο πέμπτο άρθρο, που αφορά τη λειτουργία των αθλητικών εγκαταστάσεων. Διευρύνουμε το ρυθμιστικό πλαίσιο της παρεχόμενης εξουσιοδότησης στους συναρμόδιους Υπουργούς, ώστε να περιλαμβάνει και τα ειδικότερα ζητήματα, που απαιτείται να ρυθμιστούν για την ορθότερη εφαρμογή της Σύμβασης του Σαιν Ντενί του Συμβουλίου της Ευρώπης, που κυρώσαμε, την περασμένη Πέμπτη.

Δηλαδή, ρυθμίζεται η παροχή εξουσιοδότησης, σχετικά με τις προδιαγραφές αδειοδότησης των αθλητικών εγκαταστάσεων, τη σύνταξη κανονισμών ασφαλείας και προστασίας των αθλητών και θεατών και κάθε άλλη λεπτομέρεια για την εφαρμογή του αθλητικού νόμου και της Σύμβασης του Σαιν Ντενί. Αυτό σε ό,τι αφορά τις τροπολογίες, που θα έρθουν από λεπτό σε λεπτό.

Κύριε Πρόεδρε, κυρίες και κύριοι συνάδελφοι, είχαμε μια ουσιαστική συζήτηση στις προηγούμενες συνεδριάσεις της Επιτροπής και στη σημερινή, τέταρτη, κατά σειρά. Ακούστηκαν πολλές απόψεις, είχαμε πολύ ενδιαφέρουσες προτάσεις των φορέων. Είχε προηγηθεί η διαβούλευση με τους φορείς για τη βία και, φυσικά, είχαμε και κάποιες ενδιαφέρουσες προτάσεις εδώ, στις προηγούμενες συνεδριάσεις της Επιτροπής. Τις ακούσαμε με προσοχή, τις επεξεργαστήκαμε με τους συνεργάτες μου και ασχοληθήκαμε αρκετά. Είμαστε στο έκτο κατά σειρά σχέδιο νόμου, που αποτελεί συνέχεια της μεταρρύθμισης, που σταδιακά και στοχευμένα υλοποιούμε, στον τομέα του αθλητισμού.

Η μέχρι τώρα αθλητική μεταρρύθμιση και αναφέρομαι στους νόμους 4639 του 2019, 4726 του 2020, 4791 του 2021, 4809 του 2021 και 4901 του 2022, υπηρετεί με συνέπεια και αποφασιστικότητα τις αρχές της ανανέωσης, της αξιοκρατίας, της ακολουθίας λόγων και έργων, την ενδυνάμωση της αθλητικής οικογένειας και της περαιτέρω στήριξης του αθλητισμού, σε επαγγελματικό και ερασιτεχνικό επίπεδο.

Το σχέδιο νόμου, αφενός, εισάγει πιο αυστηρές διατάξεις για την αντιμετώπιση της οπαδικής βίας και αφετέρου, πραγματεύεται και ρυθμίζει, για πρώτη φορά, θέματα, που έως τώρα, δεν είχαν τύχει θεσμικής αντιμετώπισης. Διαμορφώνουμε, στην πραγματικότητα, το μέλλον του αθλητισμού. Ρυθμίζουμε πεδία, που μέχρι τώρα παρέμεναν στη θεσμική αφάνεια και αναγνωρίζουμε νέα πεδία και τη δυναμική του τομέα αθλητισμού.

Εισάγουμε, λοιπόν, ένα νέο κανονιστικό πλαίσιο για τη ρύθμιση του αθλητικού εθελοντισμού, του πνευματικού αθλητισμού, του ηλεκτρονικού αθλητισμού και του εργασιακού αθλητισμού. Ξεκινώ με το θέμα της οπαδικής βίας και τις λέσχες φιλάθλων. Αυτό είναι το πρώτο Μέρος του σχεδίου νόμου, που αφορά στη βία. Η βία στον αθλητισμό αποτελεί μια ανησυχητική παθογένεια, την οποία εξαρχής θελήσαμε να αντιμετωπίσουμε.

Δυστυχώς, πολλές πράξεις αθλητικής βίας πηγάζουν από την παραβατική κουλτούρα των οργανωμένων οπαδών. Αθλητισμός και βία είναι έννοιες από τη φύση τους απολύτως αποκλίνουσες. Στον αθλητισμό μόνο, ως στρέβλωση, μπορούν να θεωρηθούν οι εκδηλώσεις βίας και χουλιγκανισμού. Συμφωνούμε ότι η βία δεν έχει χρώμα και φυσικά, δεν έχει οπαδικές αποχρώσεις. Για το λόγο αυτόν, προχωρούμε σε αυστηρές ρυθμίσεις για την αντιμετώπιση του φαινομένου.

Είναι βούληση της Κυβέρνησης, είναι και η προσωπική μου βούληση, αλλά κυρίως είναι απαίτηση της ίδιας της κοινωνίας να συνεργαστούμε, ώστε να μην ξαναδούμε αποτρόπαια περιστατικά, όπως η δολοφονία του Άλκη ή και όλων όσων αναφέρθηκαν από τους συναδέλφους Εισηγητές των Κομμάτων. Να συνεργαστούμε για να βάλουμε τέλος στη βία. Άρα, οποιαδήποτε πρόταση για συνεργασία ή για σύσταση ομάδων συζήτησης, επεξεργασίας, εμάς τουλάχιστον, ως Κυβέρνηση, στο βαθμό που μας αφορά και μας επιτρέπεται, μας βρίσκει σύμφωνους, ωστόσο, όμως, ο Κανονισμός της Βουλής είναι πολύ συγκεκριμένος και οι διαδικασίες, που πρέπει να ακολουθηθούν, για να γίνει αποδεκτή η πρόταση, που ακούστηκε από το συνάδελφο της Αξιωματικής Αντιπολίτευσης είναι συγκεκριμένη.

Εμείς όπου κληθούμε είναι σαφές ότι θα συμμετέχουμε, γιατί πιστεύουμε στη δύναμη του διαλόγου, πιστεύουμε στη δύναμη της συνεννόησης.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Συμφωνείτε;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αναφέρθηκα.

Την περασμένη εβδομάδα, κυρώσαμε τη Σύμβαση του «Saint – Denis», για την ασφάλεια. Μια Σύμβαση, που δίνει έμφαση στην πρόληψη, στη συνεργασία όλων των φορέων της κοινωνίας, καθώς και στη διεθνή συνεργασία, μιας και το πρόβλημα της βίας και στον αθλητισμό, δεν είναι εθνικό, δεν είναι ευρωπαϊκό, είναι διεθνές και εμφανίζεται, με ένταση και με συχνότητα και βεβαίως, αντιμετωπίζεται, ως ένα κοινωνικό πρόβλημα, που έχει εξάρσεις, αλλά και περιόδους - που βρίσκεται - σε σχετική αναστολή.

Έχουμε δώσει, νομίζω, δείγματα γραφής, δεν παραμείναμε μονάχα στην κύρωση της Σύμβασης. Αμέσως μετά την Κύρωση της, προχωράμε σε όλες τις διαδικασίες, για την πλήρη αποτελεσματική εφαρμογή της. Το κάναμε και θυμίζω για τους πιο δύσπιστους, με την εφαρμογή της Σύμβασης Μακόλιν. Το κάναμε με την εφαρμογή της σύστασης του Ε.Ο.ΚΑ.Ν. και του νέου Κώδικα Αντιντόπινγκ. Σας διαβεβαιώ, ότι το κάνουμε ήδη και για τη Σύμβαση του «Saint – Denis».

Ήδη, σήμερα, που συζητάμε, με εντολή μου, ο κ. Μαυρωτάς, Γενικός Γραμματέας του Υπουργείου Αθλητισμού, έχει ήδη επικοινωνήσει με το γραμματέα της Σύμβασης «Saint – Denis» από το Συμβούλιο της Ευρώπης, τον κ. Πάολο Γκόμες και δρομολογούμε ήδη τα επόμενα βήματα. Δεν περιμέναμε, δεν χάσαμε ούτε μία μέρα.

Με τις διατάξεις, που προτείνουμε, θεσπίζουμε ένα σαφές και αυστηρό πλαίσιο για τη λειτουργία των λεσχών φιλάθλων, που αποσκοπεί αφενός στην πιο αποτελεσματική εποπτεία τους και αφετέρου, στην πρόληψη τέλεσης αδικημάτων αθλητικής βίας, μέσω της αυστηροποίησης των ποινών. Παρέχουμε τα θεσμικά εργαλεία, για την πιο αυστηρή και πιο αποτελεσματική εφαρμογή προγενέστερων ρυθμίσεων για τις λέσχες φιλάθλων, το πλαίσιο ποινών και τα διοικητικά μέτρα κατά της βίας, ώστε να θωρακιστεί το θεσμικό οπλοστάσιο, απέναντι σε πράξεις οπαδικής βίας.

Στόχος είναι η εξάλειψη της οπαδικής βίας, εντός και εκτός αθλητικών εγκαταστάσεων. Επίσης, στόχος μας είναι να αναδείξουμε τον υγιή ρόλο των λεσχών φιλάθλων, ως υποστηρικτών του ασφαλούς και ποιοτικού αθλητισμού. Για να το καταφέρουμε αυτό, αναγνωρίζουμε το μερίδιο ευθύνης, που αντιστοιχεί σε εμάς, που είναι οι διαδικασίες αδειοδότησης και ανανέωσης, ο ορισμός πλαισίου λειτουργίας, διαδικασίες ελέγχου εκ μέρους της Ελληνικής Αστυνομίας. Κάνουμε πιο αυστηρό το πλαίσιο αδειοδότησης και λειτουργίας των λεσχών, αλλά αποδίδουμε και το μερίδιο ευθύνης, που αντιστοιχεί στις λέσχες φιλάθλων. Καθιστούμε πιο εύκολο και πιο αποτελεσματικό τον έλεγχο τους, αυστηροποιούμε τις ποινές για παραβατικές ή παράνομες συμπεριφορές, ενώ συνεχίζουμε το διάλογο διαρκείας και ειλικρινούς επικοινωνίας, μεταξύ λεσχών και αθλητικών φορέων.

Να θυμίσω ή να ενημερώσω, αν και το είχα πει στην τελευταία συνεδρίαση, που είχαμε την Πέμπτη, ότι την Παρασκευή, είχαμε δεύτερη πολύωρη συζήτηση, με τους 10 από τους 11 εκπροσώπους των νόμιμων λεσχών φιλάθλων. Ακούστηκαν πολλές προτάσεις. Οφείλω να πω, κύριε Πρόεδρε και κύριοι Εισηγητές και συνάδελφοι της Επιτροπής, ότι υπάρχει μια ωριμότητα πλέον στη συζήτηση και στις προτάσεις και στην προσέγγιση, που και οι ίδιοι κάνουν. Εμένα με χαροποιεί αυτό.

Ωστόσο, ζήτησα να έχουμε απτά αποτελέσματα και πρωτοβουλίες από μέρους τους. Στη συζήτηση έγιναν για πιο συγκεκριμένες προτάσεις, ωστόσο θα μου επιτρέψετε να μην μεταφέρω κάτι από αυτά, παρά μόνο όταν υπάρξουν, δηλαδή, είναι δεδομένα, συγκεκριμένα και φυσικά απτά, τόσο για εσάς, όσο φυσικά και την ελληνική κοινωνία. Και τους υποσχέθηκα ότι αν στο μεσοδιάστημα υπάρξουν πρωτοβουλίες ικανές να απαντήσουν σ’ όλα αυτά, που η ίδια η κοινωνία πλέον περιμένει, για τον τρόπο λειτουργίας, το πνεύμα, τις δομές, την αυστηροποίηση, τα μητρώα των μελών των φιλάθλων, εμείς είμαστε αποφασισμένοι, ακόμη και αν χρειαστεί, με νέες διατάξεις, να μειώσουμε το χρόνο αναστολής λειτουργίας τους, εφόσον, φυσικά, μέχρι και αύριο, δεν έχουν κάνει κάποιες κινήσεις. Αναμένουμε και είμαστε ανοιχτοί για οποιαδήποτε εξέλιξη, ενημερώνω το Σώμα και φυσικά και το Προεδρείο της Βουλής και της Ολομέλειας, που θα συνεδριάσει, αύριο.

Αυστηροποιούμε το ιδιώνυμο, δηλαδή, την απαγόρευση της αναστολής και τη μετατροπή των στερητικών της ελευθερίας ποινών, για ποινικά αδικήματα βίας, με αφορμή αθλητικές εκδηλώσεις. Να θυμίσω ότι επαναφέραμε το ιδιώνυμο, με το νόμο 4809 του 2021, το κάνουμε πιο αυστηρό, για συγκεκριμένα αδικήματα, που σχετίζονται με αθλητικές εκδηλώσεις. Επίσης, αποδίδουμε μερίδιο ευθύνης, που ανήκει στις ομάδες, δηλαδή, στα Αθλητικά Σωματεία, στις Π.Α.Ε. και τις Κ.Α.Ε., τα αθλητικά σωματεία, τα τμήματα αμειβομένων αθλητών και τις ανώνυμες αθλητικές εταιρείες, που φέρουν ευθύνες για τις δράσεις ή παρατυπίες ή παρανομίες των αναγνωρισμένων λεσχών τους και των οργανωμένων φιλάθλων μελών τους.

Πολλοί από τους συναδέλφους αναφέρθηκαν στην ευθύνη, που έχουν οι μεγαλοπαράγοντες των ομάδων. Αναφερθήκατε στις σχέσεις, μεταξύ των ομάδων και των λεσχών τους. Εμείς τολμάμε και τους αποδίδουμε μερίδιο ευθύνης και ερχόμαστε σε ευθεία διαφωνία μαζί τους. Όλοι, μα όλοι, έχετε δει τις αντιδράσεις τους. Το ερώτημα είναι και το απευθύνω, κοιτάζοντάς σας στα μάτια, στηρίζετε την προσπάθεια να αποδοθεί μερίδιο ευθύνης και στις ομάδες και στις διοικήσεις ΠΑΕ, ΚΑΕ ή Ερασιτεχνικών Σωματείων ή υπεκφεύγετε; Σας ζητώ, με το χέρι στην καρδιά, να μιλήσουμε με πράξεις και όχι με γενικόλογες ευχές, πιστεύοντας ότι θα έχετε πολιτικά ή κομματικά οφέλη απ’ αυτή σας τη στάση. Κανέναν δεν ωφέλησε η στάση της ουδετερότητας ή πιο σωστά, σε αυτή εδώ την περίπτωση, συμπεριφορές ίσων αποστάσεων, στάση μάλλον τέτοιας φύσεως, δεν εξυπηρετεί. Το πρόβλημα είναι διαχρονικό, το είδαμε, σας το ανέφερα και σε προηγούμενες συζητήσεις.

Όταν είχαν ασχοληθεί ομόλογοί μου, επί περιόδου ΠΑΣΟΚ, Νέας Δημοκρατίας και αναφέρομαι στον κύριο Φλωρίδη, στον κύριο Ορφανό, επί ΣΥΡΙΖΑ, στον κύριο Κοντονή και στον κύριο Πανούση, στη συνέχεια. Και όμως, παραμένει ή εξελίσσεται ή διευρύνεται. Αυτό σημαίνει ότι έχει βάθος, έχει ρίζες και εμφανίζεται, με διάφορους τρόπους. Άρα, σας ζητώ, να το δούμε, ως ένα πραγματικό φαινόμενο, που η ελληνική κοινωνία περιμένει, με κάθε τρόπο να ομονοήσουμε, τουλάχιστον, στα βασικά, αν όχι σε όλα.

Αναστέλλουμε, όπως ανέφερα, τη λειτουργία των λεσχών φιλάθλων και των παραρτημάτων τους, έως 31 Ιουλίου. Θέλουμε να δώσουμε χρόνο να εναρμονιστούν με τις νέες ρυθμίσεις. Ωστόσο, αναμένουμε και πρωτοβουλίες από μέρους τους, όπως ανέφερα και λίγο πριν. Επαναλαμβάνω την πάγια θέση της Κυβέρνησης, η οποία είναι η εξής. Πρώτον, είμαστε υπέρ της ύπαρξης και νόμιμης λειτουργίας λεσχών φιλάθλων, άλλο λέσχες φιλάθλων και άλλο ομάδες χούλιγκαν, τραμπούκων ή υποψηφίων δολοφόνων. Δεν έχουν απολύτως καμία σχέση. Κάνω, με κάθε ευκαιρία, αυτό το διαχωρισμό, περιμένουν και οι ίδιοι να τον ακούσουν, διότι νιώθουν ότι είναι «τσουβαλιασμένοι», δεδομένου της έντασης, που έχει υπάρξει, λόγω της ενασχόλησης, μετά το τελευταίο περιστατικό, των Μ.Μ.Ε.. Και καλά κάνουν, οι νόμιμοι ή οι ρομαντικοί ή οι αξιοπρεπείς. που ηγούνται ή που δουλεύουν ή που έχουν στήσει λέσχες φιλάθλων και λειτουργούν. σε διάφορα σημεία της χώρας, νόμιμες, έχουν κάθε δίκιο να νιώθουν ενοχλημένοι από αυτό το «τσουβάλιασμα» και τη γενίκευση.

Εμείς ξεκαθαρίζουμε, ως Κυβέρνηση, ότι είμαστε ξεκάθαρα υπέρ της ύπαρξης νόμιμων λεσχών φιλάθλων, υπό το πλαίσιο, το οποίο φυσικά θα ισχύσει, από την Πέμπτη και μετά, αφού την Τετάρτη θα έχει ολοκληρωθεί η ψηφοφορία του. Και από την άλλη, θεωρούμε ότι αυτοί οι εκπρόσωποι των νόμιμων λεσχών και στη συνέχεια, θα είναι και είναι το πιστεύω βαθύτατα, συνοδοιπόροι στον αγώνα, που κάνουμε όλοι μας, ο καθένας με διαφορετικό τρόπο, από διαφορετική αφετηρία, με διαφορετική προσέγγιση, για ένα ασφαλή, ποιοτικό αθλητισμό, για όλη την οικογένεια και αθλητισμό για όλους.

Και πάμε στον αθλητικό εθελοντισμό. Επιτέλους, ρυθμίζουμε το θέμα του εθελοντισμού στον αθλητισμό. Χαίρομαι, γιατί όλοι συμφωνούμε -επί της αρχής, έστω-ότι υπάρχει και πρέπει να υπάρχει θεσμικό πλαίσιο. Θεσπίζουμε ένα σαφές και συνεκτικό κανονιστικό πλαίσιο, για τη ρύθμιση του αθλητικού εθελοντισμού. Το πλαίσιο αυτό αποτελεί τη βάση για τη διαμόρφωση της εθνικής στρατηγικής, για την προώθηση των εθελοντικών δραστηριοτήτων στον αθλητισμό. Στόχος είναι ο εξορθολογισμός, η ενίσχυση του εθελοντισμού και η εφαρμογή ενός σύγχρονου και αποτελεσματικού θεσμικού πλαισίου, που θα κινητοποιήσει τη συνεργασία κοινωνίας- πολιτών και κρατικών δομών. Επιδιώκουμε να αναγνωριστεί η καθοριστική συμβολή του αθλητικού εθελοντισμού, των εθελοντικών αθλητικών οργανώσεων και να οριστεί ο επιτελικός ρόλος του Υφυπουργείου Αθλητισμού, στον επιχειρησιακό σχεδιασμό της εθελοντικής δράσης στον αθλητισμό.

Το είπα και τις προάλλες, η ψυχή των επιτυχημένων αγώνων του 2004 ήταν οι εθελοντές και σχεδόν 2 δεκαετίες μετά, δεν υπάρχει καμία αναγνώριση, δεν υπάρχει ένα πλαίσιο, που αφενός να ρυθμίζει το πλαίσιο εθελοντικής συμμετοχής και αφετέρου να επιβραβεύει αυτή τους τη συμμετοχή. Τι κάνουμε; Νομίζω το αυτονόητο, δημιουργούμε μια ψηφιακή πλατφόρμα, το Εθνικό Δίκτυο Αθλητικού Εθελοντισμού, εκεί θα υπάρχει μητρώο αθλητικών εθελοντών και αθλητικών οργανώσεων. Εκεί, θα υπάρχει ηλεκτρονική πλατφόρμα εκδήλωσης ενδιαφέροντος αθλητικών φορέων και εκεί θα υπάρχουν τα ηλεκτρονικά αρχεία καταχώρισης εκθέσεων αξιολόγησης, αφενός των αθλητικών εθελοντών και αφετέρου των εθελοντικών αθλητικών διοργανώσεων. Δημιουργούμε ένα οργανωμένο πλαίσιο, δημιουργούμε μια βάση αναφοράς, με διαφάνεια και στοιχειώδη οργάνωση.

Αναγνωρίζουμε την ανιδιοτέλεια και κυρίως την προσφορά όλων των εθελοντών και δημιουργούμε ένα εργαλείο όπου αφενός οι αθλητικοί φορείς μπορούν να ανακοινώσουν τις αθλητικές διοργανώσεις για τις οποίες ζητούν εθελοντές και αφετέρου όποιος ενδιαφέρεται να προσφέρει εθελοντικά να ξέρει πού θα απευθυνθεί. Είμαι πολύ χαρούμενος γι’ αυτό. Είναι τόσο απλό και συνάμα τόσο σημαντικό. Έτσι εμπλέκουμε ακόμη περισσότερους νέους σε μια δημιουργική ενασχόληση, σε επαφή με ένα νέο άθλημα, έτσι εμπλέκουμε τις τοπικές κοινωνίες σε αθλητικές διοργανώσεις, έτσι αυξάνεται, αγαπητοί συνάδελφοι, η ώσμωση μεταξύ κοινωνίας και αθλητισμού.

Επίσης, προσβλέπουμε στη διαδικασία αξιολόγησης. Άκουσα τις επιφυλάξεις σας. Διαδικασία αξιολόγησης των αθλητών εθελοντών και αθλητικών εθελοντικών οργανώσεων, καθώς και δικαίωμα και υποχρεώσεις. Όλοι συμφωνήσατε με τα δικαιώματα και τις υποχρεώσεις. Μάλιστα, κάποιοι το επιβραβεύσατε, κιόλας. Σωστά, κατά τη γνώμη μου, ότι ο εθελοντισμός δεν πρέπει να αποτελεί κάλυψη για απλήρωτη εργασία. Προφανώς και συμφωνούμε σε αυτό και γι’ αυτό θέτουμε σαφές πλαίσιο, για να το προστατεύσουμε.

Διαφωνείτε με την αξιολόγηση. Τι σας φοβίζει; Θέτουμε συγκεκριμένα κριτήρια, ώστε να είναι διαφανής η διαδικασία. Προστατεύουμε τον εθελοντή και την αθλητική δραστηριότητα. Σπεύδω να πω κάτι. Εάν στην πορεία εφαρμογής του δούμε ότι χρειάζονται βελτιωτικές κινήσεις, θα γίνουν άμεσα, χωρίς καμία καθυστέρηση. Ούτε ο εγωισμός θα μας εμποδίσει ούτε η αίσθηση ότι τα ξέρουμε όλα και το έχουμε κάνει τέλειο. Όχι, με καθυστέρηση, σχεδόν δύο δεκαετιών, μετά τους Ολυμπιακούς Αγώνες, ερχόμαστε, θεσπίζουμε και δημιουργούμε αυτή τη βάση και πάνω σε αυτή τη βάση, αν χρειαστεί να γίνουν βελτιώσεις, θα γίνουν. Ελπίζουμε και με τη δική σας συνεργασία και με τη δικιά σας σύμφωνη γνώμη.

 Πάμε στον πνευματικό αθλητισμό. Το τρίτο Μέρος οριοθετεί νομικά τον πνευματικό αθλητισμό και νομίζω ότι όλοι συμφωνούμε στην αναγκαιότητα αυτής της ρύθμισης. Ο πνευματικός αθλητισμός είναι αυτός, που απαιτεί πνευματική προσπάθεια και μειωμένη φυσική δραστηριότητα. Εισάγουμε, δηλαδή, ειδικές ρυθμίσεις για τα αθλήματα και γίνεται η διάκριση σε επιτραπέζια παιχνίδια στρατηγικής, όπως το σκάκι και αθλήματα - παιχνίδια καρτών, όπως το μπριτζ. Τα αθλητικά σωματεία, που καλλιεργούν πνευματικά αθλήματα, εγγράφονται στη Γενική Γραμματεία Αθλητισμού και λαμβάνουν ειδική αθλητική αναγνώριση. Πρόκειται, λοιπόν, για συγκεκριμένα αθλήματα, που εκγυμνάζουν το πνεύμα και το μυαλό. Με τις προτεινόμενες διατάξεις, αποσκοπούμε στην ανάπτυξη αθλημάτων, στα οποία προέχει η πνευματική προσπάθεια, με κατανάλωση, κυρίως, πνευματικής ενέργειας και ελάχιστα σωματικής. Δημιουργείται, επίσης πρόσθετη κατηγορία αθλητικής εγκατάστασης για τα πνευματικά αθλήματα, ώστε να διευκολυνθεί περισσότερο η διεξαγωγή τους. Με τις διατάξεις αυτές, καθιστούμε σαφές ότι τα πνευματικά αθλήματα εντάσσονται στο πεδίο εφαρμογής του αθλητικού νόμου. Γιατί το κάνουμε αυτό; Γιατί στα πνευματικά αθλήματα, λόγω της κατ’ εξοχήν πνευματικής προσπάθειας, δεν προσιδιάζουν οι ρυθμίσεις που ισχύουν για τα αθλήματα, στα οποία υπερέχει η φυσική δραστηριότητα. Αυτό το ζήτημα αντιμετωπίζουμε, με αυτές τις διατάξεις, για την αδειοδότηση των αθλητικών εγκαταστάσεων των πνευματικών αθλημάτων και των ρυθμίσεων για τις αθλητικές συναντήσεις και τις προπονήσεις του μπριτζ. Καλύπτουμε πάλι το κενό του νόμου, που υπάρχει, μέχρι τώρα, ως προς τη ρύθμιση των πνευματικών αθλημάτων.

 Πάμε στον ηλεκτρονικό ψηφιακό αθλητισμό. Το τέταρτο Μέρος του σχεδίου νόμου ήταν για μένα, πιστέψτε με, μια μεγάλη πρόκληση. Πρόκειται για ένα νέο κόσμο, που υπάρχει και εξελίσσεται και εξελίσσεται, με ραγδαίους ρυθμούς. Σας ανέγνωσα στην προηγούμενη συνεδρία συγκεκριμένα νούμερα, πόσα, αριθμός ενεργοποιημένος, τα οποία διαρκώς αυξάνονται, δεν μειώνονται. Το να αγνοήσουμε την πραγματικότητα είναι απλά στρουθοκαμηλισμός ή φοβία σε μια εξέλιξη, που είναι γεγονός και υπάρχει. Τα e-sports είναι ένα ραγδαία αναπτυσσόμενο είδος αθλητισμού, ιδίως, όμως, στις εφηβικές ηλικίες, από 12 έως 17 ετών. Πρωτοπορούμε, σε ευρωπαϊκό επίπεδο, δεν φοβόμαστε γι’ αυτό. Πρωτοπορούμε και ρυθμίζουμε τον ηλεκτρονικό αθλητισμό, αναγνωρίζοντας, ως ηλεκτρονικά αθλήματα, όσα έχουν αμιγώς αθλητικό περιεχόμενο και μόνο, όσα, δηλαδή, κάνουν ψηφιακή αναπαράσταση αναγνωρισμένων αθλημάτων. Αυτό είναι και η απάντηση στα σχόλια του Εισηγητή του ΣΥΡΙΖΑ.

Και επαναλαμβάνω και διευκρινίζω ξανά, ότι αφορά μόνο τα αναγνωρισμένα αθλήματα. Επομένως, είναι σαφές ότι δεν αναγνωρίζονται τα παιχνίδια βίας ή τα τυχερά παιχνίδια, που ανέφεραν κάποιοι, σε προηγούμενες συνεδριάσεις. Ο αθλητής μετέχει ατομικά ή ομαδικά σε προπονήσεις, σε αγώνες και διοργανώσεις ηλεκτρονικού αθλητισμού και μπορεί να είναι μέλος σε μία και μοναδική ομάδα, σε ένα και μοναδικό σωματείο.

Προβλέπουμε, επίσης, την ίδρυση σωματείων, με αντικείμενο την ύπαρξη των ηλεκτρονικών αθλημάτων, τα οποία λαμβάνουν την ειδική αθλητική αναγνώριση από τη Γενική Γραμματεία Αθλητισμού. Ο ηλεκτρονικός αθλητισμός, όπως και ο πνευματικός, που αναφέραμε πριν, δεν αποτελεί μια προφανή σωματική δραστηριότητα, όπως συμβαίνει στα αθλήματα του κλασικού αθλητισμού, όμως πληρεί όλα τα κριτήρια, όλα τα αθλητικά κριτήρια, όπως αυτά τίθενται, διεθνώς.

Βασικός μας στόχος είναι η ρύθμιση ενός νόμου - πλαισίου λειτουργίας του ηλεκτρονικού αθλητισμού. Βασικός στόχος μας είναι η συμμετοχή των νέων, αλλά και μεγαλύτερων ατόμων, σε διοργανώσεις ηλεκτρονικού αθλητισμού. Να γίνεται σε συνθήκες ασφάλειας, νομιμότητας, αλλά και ελέγχου. Προσέξτε. Διαφορετικά, εξελίσσεται, δεν μπορούμε να το περιορίσουμε, αλλά ανεξέλεγκτα και εμείς απλώς, γνωρίζουμε, παρακολουθούμε, αλλά δεν κάνουμε τίποτα. Όμως, κάνουμε. Πρωτοπορούμε, επαναλαμβάνω, σε όλη την Ευρώπη.

Πέραν, λοιπόν, των όσων ανέφερα για την ωφέλεια των διατάξεων αυτών, θα ρωτήσω και το προφανές. Γιατί θα πρέπει να είμαστε ουραγοί, ως χώρα; Γιατί δεν μπορούμε να πρωτοπορούμε; Άλλωστε, η πρωτοπορία και η καινοτομία είναι χαρακτηριστικά γνωρίσματα των Ελλήνων. Γιατί να μην είμαστε παράδειγμα καλής πρακτικής και σημείο αναφοράς; Άλλωστε, η Κυβέρνησή μας έχει πλέον σε πολλούς τομείς κάνει άλματα, αποτελώντας παράδειγμα καλής πρακτικής, για πολλές χώρες της Ευρωπαϊκής Ένωσης.

Κλείνω με τον εργασιακό αθλητισμό. Και εδώ πρόκειται για ένα γρήγορα εξελισσόμενο πεδίο, που έως τώρα δεν είχε ρυθμιστεί. Προχωράμε στην υιοθέτηση του εργασιακού αθλητισμού, για τις αθλητικές δραστηριότητες και προγράμματα, που διοργανώνονται, με πρωτοβουλία του εργοδότη και απευθύνονται σε όλους τους εργαζόμενους. Το Υφυπουργείο Αθλητισμού είναι αρμόδιο για την εποπτεία και την υποστήριξη κάθε διοργάνωσης ή προγράμματος εργασιακού αθλητισμού.

Δημιουργούμε ηλεκτρονικό μητρώο φορέων, όπου πιστοποιούνται και εποπτεύονται οι φορείς, που υλοποιούν αθλητικές δράσεις και διοργανώσεις εργασιακού αθλητισμού. Θεσπίζουμε την κάρτα υγείας εργαζομένων, η οποία αποτελεί προσωπικό έγγραφο κάθε αθλούμενου εργαζόμενου. Η πιστοποίηση της υγείας των εργαζομένων είναι υποχρεωτική και αποτελεί προϋπόθεση για τη συμμετοχή τους, σε δραστηριότητες εργασιακού αθλητισμού.

Πάμε στις γενικές συνελεύσεις αθλητικών ενώσεων και ομοσπονδιών, έλεγχος νομιμότητας κανονισμών και λοιπές τροποποιήσεις του νόμου 2725. Εδώ, έχουμε ένα πλέγμα ρυθμίσεων, που αποσκοπεί στην αντιμετώπιση αντιφάσεων, δυσλειτουργιών και προβλημάτων διοικητικής φύσεως, στο πεδίο του αθλητισμού. Εδώ, εισάγουμε, επίσης και νέες διατάξεις και θα αναφέρω ότι ορίζουμε την υποχρέωση απασχόλησης ψυχολόγου, σε όλες τις αθλητικές ομοσπονδίες, για την παροχή υποστήριξης και ενθάρρυνσης στους αθλητές. Όλοι συμφωνήσαμε ότι πρόκειται για θετικό και απαραίτητο μέτρο, επί της αρχής.

Τώρα, όσον αφορά την ειδικότητα της αθλητικής ψυχολογίας, αυτό εννοείται. Ωστόσο, δεν αποτελεί αντικείμενο του νόμου, αλλά των κριτηρίων της προκήρυξης, που θα θέσουν οι ομοσπονδίες. Ευνοούμε την ανάπτυξη του αθλητισμού ατόμων με νοητική αναπηρία, Special Olympics, μέσα από την πρόβλεψη ίδρυσης σωματείων. Όλοι, νομίζω, το επικροτήσατε αυτό.

Επεκτείνουμε τα δικαιώματα και τις υποχρεώσεις των αθλητών, για την κατηγορία των βετεράνων αθλητών, δηλαδή, όσους έχουν συμπληρώσει το ηλικιακό όριο της εκάστοτε ομοσπονδίας, οι οποίοι έχουν δελτίο αθλητικής ιδιότητας.

Ακούστηκαν, κύριε Πρόεδρε, κύριοι συνάδελφοι, διαφορετικές απόψεις. Ωστόσο, νομίζω, ότι όλοι συμφωνούμε ότι οι βετεράνοι έχουν πολλά να συνεισφέρουν στην ανάπτυξη του αθλήματος. Αναγνωρίζουμε, ως πολιτεία, ως Κυβέρνηση, τη συμβολή των βετεράνων και τους δίνουμε τη δυνατότητα να συνεχίσουν να προσφέρουν. Βεβαίως, καθιστούμε υποχρεωτική την έκδοση δελτίων αθλητικής ιδιότητας και φυσικά, την ετήσια πιστοποίηση της υγείας των βετεράνων αθλητών.

Δημιουργούμε υποχρέωση για τους προπονητές να επικαιροποιούν τα απαιτούμενα δικαιολογητικά του ποινικού μητρώου και των ιατρικών γνωματεύσεων, ανά 5 έτη, από την ημερομηνία εγγραφής τους, στο μητρώο των προπονητών, που θεσπίσαμε, με διάταξη στον προηγούμενο νόμο. Για τους προπονητές και τη χρησιμότητα του μητρώου προπονητών, έχουμε συζητήσει διεξοδικά, τον Ιούνιο του 2021, στην επεξεργασία του νόμου 4809.

Πάμε στο έβδομο Μέρος. Οι διατάξεις αποσκοπούν στην απλοποίηση των σχετικών διαδικασιών, την αντιμετώπιση διοικητικών και νομικών στρεβλώσεων, την ίση μεταχείριση και τη βέλτιστη εξυπηρέτηση των πολιτών. Ειδικότερα, απλοποιούμε την άδεια λειτουργίας κέντρων γιόγκα, καθώς απαιτούν μικρό εξοπλισμό και περιορισμένο χώρο, για την παροχή υπηρεσιών εκμάθησης. Πλέον, οι προϋποθέσεις λειτουργίας τους δεν θα εξομοιώνονται με εκείνες των ιδιωτικών γυμναστηρίων, που έχουν άλλες προδιαγραφές, άλλες απαιτήσεις και σωστά έχουν.

Και, βέβαια, οφείλω να πω - για πολλοστή φορά - ότι σε ό,τι αφορά στη διάθεση μας, για να αναλάβουμε εμείς την εποπτεία των ιδιωτικών γυμναστηρίων, είμαστε σαφώς θετικοί. Ωστόσο, όμως, σήμερα, εποπτεύονται από το Υπουργείο Ανάπτυξης και εμείς έχουμε ελάχιστη συμμετοχή στις προδιαγραφές και στον τρόπο λειτουργίας τους.

Εμείς ξεκαθαρίζουμε ότι είμαστε απολύτως θετικοί. Και είναι και μια απάντηση στην Πανελλήνια Ομοσπονδία, που μας έχει στείλει και εγγράφως το αίτημα να τους αγκαλιάσουμε και τους εντάξουμε στο δυναμικό μας. Σε έναν τέτοιο διάλογο, που θα ανοίξουμε με το Υπουργείο Ανάπτυξης, ελπίζουμε να έχουμε και τη δικιά σας σύμφωνη γνώμη. Απευθύνομαι στους Εισηγητές των υπόλοιπων Κομμάτων.

Απονέμεται ιδιότητα εφέδρου αξιωματικού και σε Ολυμπιονίκες ολυμπιακών ομαδικών αθλημάτων. Πρόκειται για αθλητές, που διακρίθηκαν και μας έκαναν υπερήφανους και σήκωσαν ψηλά την ελληνική σημαία. Αξίζει να έχουν την ίδια αναγνώριση και επιβράβευση με τους αθλητές των ατομικών αθλημάτων. Νομίζω ότι τους χρωστούσε η ελληνική πολιτεία. Το κάναμε, με καθυστέρηση, αλλά το κάνουμε πράξη, η Κυβέρνηση του Κυριάκου Μητσοτάκη.

Χαρακτηρίζουμε το Εθνικό Αθλητικό Κέντρο Νεότητας Σίφνου, ως δημοτικής σημασίας και μεταβιβάζουμε τις αθλητικές του εγκαταστάσεις στο Δήμο Σίφνου. Στόχος η δυνατότητα πραγματικής χρήσης του, προς όφελος του αθλητισμού και της νεολαίας, στην περιοχή της Σίφνου.

Ακούστηκαν κάποιες επιφυλάξεις για το δωρητή. Η πραγματικότητα - για να ξέρετε όλοι εδώ μέσα - είναι ότι ο δωρητής χάρισε μία έκταση, για να γίνουν αθλητικές εγκαταστάσεις από τη Γενική Γραμματεία Αθλητισμού. Οι αθλητικές εγκαταστάσεις έγιναν, αλλά τα τελευταία δέκα χρόνια, μαραζώνουν. Δέκα χρόνια, όχι ένα και δύο. Δέκα ολόκληρα χρόνια μαραζώνουν. Ο δήμος, με τον οποίο, παρεμπιπτόντως, δεν έχουμε και καμία κομματική συγγένεια. Το αναφέρω, διότι δεν υπάρχει κάποια κομματική απόχρωση, που να είναι κοντά στη Νέα Δημοκρατία. Λοιπόν, η δημοτική αρχή, συλλογικά, αποφάσισε να αναλάβει τη λειτουργία και να το χρησιμοποιούν οι πολίτες - η τοπική κοινωνία, οι νέοι του νησιού. Μάλιστα. Τι πιο απλό; Τι πιο σαφές; Τι πιο κοντά στην κοινωνία; Δίνουμε, λοιπόν, τη σύμφωνη γνώμη μας και προχωρούμε, με αυτήν τη διάταξη, στην παραχώρηση και ανταποκρινόμαστε στο αίτημα της δημοτικής αρχής.

Τέλος, δίνουμε παράταση στις ευνοϊκές ρυθμίσεις για την αναγνώριση των εξαιρετικών αγωνιστικών διακρίσεων και για το έτος 2021, λόγω των δυσμενών επιπτώσεων της πανδημίας.

Με αυτά ολοκληρώνω, κύριε Πρόεδρε και κύριοι συνάδελφοι. Παραμένω στη διάθεσή σας, έως και την αυριανή συνεδρίαση, αν τυχόν υπάρξουν ερωτήσεις. Είμαστε εδώ, για να απαντήσουμε και έχοντας την ελπίδα ότι, έστω και αύριο, έστω και την ύστατη ημέρα και ώρα της συνεδρίασης, θα αλλάξουν άποψη οι εκπρόσωποι των Κομμάτων, οι Εισηγητές και θα υπερψηφίσουν - αν όχι ολόκληρο - τουλάχιστον την πλειονότητα των διατάξεων, τις οποίες φέρνουμε και οι οποίες συμπεριλαμβάνονται, σε αυτό το νομοσχέδιο. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε και η β’ ανάγνωση του νομοσχεδίου και εισερχόμαστε στην ψήφιση.

Όπως προκύπτει από τις τοποθετήσεις των Εισηγητών, Εισηγητριών και των Ειδικών Αγορητών, τα άρθρα 1- 68 του σχεδίου νόμου γίνονται δεκτά, ως έχουν, κατά πλειοψηφία.

Γίνεται δεκτό, επίσης κατά πλειοψηφία και το ακροτελεύτιο άρθρο.

Ερωτάται η Επιτροπή, αν γίνεται δεκτό το σχέδιο νόμου στο σύνολό του.

Συνεπώς, το σχέδιο νόμου του Υπουργείου Πολιτισμού και Αθλητισμού «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις» γίνεται δεκτό επί της αρχής, επί των άρθρων και στο σύνολό του κατά πλειοψηφία.

Σας ευχαριστώ πολύ όλες και όλους.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Ανδριανός Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 15.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**